### INFORMAŢIE OPERATIVĂ

# cu privire la evoluţia social - economică a Republicii Moldova

**(conform datelor disponibile la 31.12.2018)**

**Produsul intern brut a crescut cu 4%** **și a însumat 139,1 mild. lei în ianuarie-septembrie 2018**. Valoarea adăugată brută creată în activitatea „Construcții” a avut cea mai mare influenţă asupra creşterii economice, asigurînd 31% din creșterea PIB; după care “Comerţul cu ridicata şi cu amănuntul, transport şi depozitare, hoteluri și restaurante” - 29% din creșterea PIB; și „Industria” a asigurat 20% din creștere, respectiv. Aceste trei activități au fost cele mai influente în perioada ianuarie-septembrie 2018.

**Presiunile deflaționiste se temperează.** După o perioadă de deflație, în luna noiembrie 2018 rata inflației a constituit 0,4% față de decembrie 2017, înregistrînd o micșorare de 6,4 p.p. comparativ cu rata inflației din aceeași perioadă a anului 2017. Rata inflaţiei anuală a constituit 0,9%, fiind sub nivelul ţintă a inflaţiei stabilit de Banca Națională a Moldovei (5% +/- 1,5%).

**Leul moldovenesc s-a depreciat ușor față de dolar SUA, dar continuă să se aprecieze față de Euro.**  De la începutul anului 2018 moneda naţională a marcat o depreciere de 0,8% faţă de dolarul SUA în termeni nominali (de la 17,10 lei pentru 1 dolar american la 01.01.2018 pînă la 17,23 lei la 30.11.2018). Faţă de Euro leul moldovenesc s-a apreciat cu 4%. Stocul activelor valutare de rezervă ale BNM la 30.11.2018 a atins o valoare de 3014,6 mil. dolari, majorîndu-se cu 7,5% comparativ cu nivelul înregistrat la sfîrşitul anului 2017 şi cu 10,6% faţă de situația la 30.11.2017.

**Masa monetară M3** la sfîrşitul lunii noiembrie 2018 a constituit circa 82 mild. lei şi s-a majorat cu 9% comparativ cu sfîrșitul lunii noiembrie a anului 2017. Evoluţia masei monetare M3 a fost determinată preponderent de majorarea cu 14,4% a volumului depozitelor în monedă naţională. Situația în domeniul creditării se îmbunătățește: volumul creditelor acordate în lei în luna noiembrie 2018 a înregistrat o majorare de circa 1,5 ori față de noiembrie 2017.

**Veniturile bugetare depășesc cheltuielile atît ca volum, cît și ca ritm de creștere, ceea ce determină acumularea excedentului bugetar.** În ianuarie-noiembrie 2018 la bugetul public național au fost acumulate venituri în sumă de 52,2 mild.lei (cu 10,7% mai mult faţă de ianuarie-noiembrie 2017) și cheltuieli – 51,6 mild.lei (mai mult cu 9,7%). Cea mai mare parte din cheltuieli sunt direcționate spre protecția socială, dar cea mai mică – spre protecția mediului. Bugetul public național a înregistrat un excedent de 604,9 mil.lei, comparativ cu 120,7 mil.lei în ianuarie-noiembrie 2017.

**Valoarea totală a datoriei de stat administrată de Guvern la 30 noiembrie 2018 a constituit circa 51,6 mild. lei**, în creștere cu 0,8% față de data similară a anului 2017. Datoria de stat internă s-a majorat cu 1,8%, iar datoria de stat externă s-a diminuat cu 0,2%. Deși pare destul de înalt, nivelul de îndatorare a țării se încadrează în parametrii de risc stipulați în Programul Managementul datoriei de stat pe termen mediu (2018-2020).

**Gradul de dependenţă a economiei naţionale de exterior rămîne înalt.** Conform datelor preliminare ale Balanţei de plăţi pentru ianuarie-septembrie 2018, deficitul contului curent a constituit 10% în raport cu PIB, transferurile persoanelor fizice (compensarea pentru muncă şi transferurile personale) – 16,3%, acumularea netă de pasive la investițiile străine directe – 2,1%, balanţa negativă a bunurilor şi serviciilor – 25,3%.

**Comerțul exterior își încetinește ritmul de creștere.** În perioada ianuarie-octombrie 2018 exporturiles-au majorat cu 15,6%, iar importurile - cu 20,9%. Soldul negativ al balanţei comerciale a constituit 2502,9 mil.dolari SUA, faţă de 1984,9 mil.dolari în ianuarie-octombrie 2017. Gradul de acoperire a importurilor cu exporturi în ianuarie-octombrie 2018 a constituit 47%, fiind mai mic cu 2,2 p.p. decît cel înregistrat în ianuarie-octombrie 2017.

**Sectorul industrial este în creștere, însă ritmurile de creștere încetinesc.** În ianuarie-octombrie 2018, volumul producției industriale a crescut cu 4,6% comparativ cu ianuarie-octombrie 2017. Industria prelucrătoare a crescut cu 4,4% şi a asigurat 78% din creșterea totală a industriei. Este în creștere și sectorul energetic (+4,3%), și industria extractivă (+12,8%). Creșterea sectorului industrial a fost susținută de extinderea activității Zonelor Economice Libere, în special în ramura industriei automotive, creșterea cererii externe și interne față de produsele autohtone, valorificarea oportunităților oferite de acordurile de cooperare economică internațională, precum și revigorarea sectorului construcțiilor.

**Producţia agricolă în ianuarie-septembrie 2018 a evoluat modest, înregistrând o creştere de doar 0,2%** (în preţuri comparabile). Producția vegetală a înregistrat o descreștere de 0,2%, fiind influențată de condițiile climaterice secetoase din mai-iunie și august 2018. Impact pozitiv asupra sectorului a fost adus de producția animalieră care a crescut cu 1% în 9 luni ale anului 2018.

**Activitatea investiţională s-a intensificat.** În ianuarie-septembrie 2018 volumul investițiilor s-a majorat cu 13,5% faţă de aceeași perioadă a anului precedent, însumând circa 12,9 mild. lei. Creșterea intensivă a investițiilor publice, îmbunătățirea situației creditare a economiei naționale, precum și păstrarea trendului ascendent al investițiilor agenților economici au determinat creşterea activităţii investiţionale în perioada analizată.

**Volumul serviciilor de transport este în creștere.** În perioada ianuarie-noiembrie 2018, întreprinderile de transport feroviar, rutier, fluvial şi aerian au transportat circa 17,9 mil. tone de mărfuri sau cu 10,2% mai mult faţă de aceeași perioadă a anului trecut. Creșteri ale volumului de mărfuri transportate au fost înregistrate în cazul transportului aerian – cu 25%, transportului rutier – cu 12,6%, transportului feroviar – cu 4,2%. Transportul fluvial a înregistrat o diminuare a volumului mărfurilor transportate cu 3,6%.

**Comerţul interior de bunuri și servicii este în creștere**, fiind influențat de un consum mai intens al populației și agenților economici**.** Volumul cifrei de afaceri în comerţul cu amănuntul în ianuarie-octombrie 2018 a crescut cu 7,6% faţă de perioada respectivă a anului precedent, iar volumul cifrei de afaceri în servicii de piaţă prestate populaţiei - cu 11,2%.

**Cîştigul salarial mediu lunar brut** al unui salariat din economia naţională pentru 9 luni 2018 a constituit 6263,9 lei şi s-a majorat în termeni nominali cu 12,7% faţă de aceeași perioadă din 2017. În termeni reali salariul s-a majorat cu 8,7%. În sfera bugetară cîştigul salarial mediu lunar a constituit 5533,4 lei, fiind în creștere cu 13,4% față de primele 9 luni din 2017, iar în sectorul real – 6549,6 lei și s-a majorat cu 12,3%, respectiv.

**Cresc veniturile populației preponderent din contul prestațiilor sociale.** Veniturile disponibile lunare ale populaţiei în trimestrul III 2018 au constituit în medie pe o persoană 2412,2 lei, în creștere față de trimestrul III 2017 cu 8,4% în termeni nominali, iar în termeni reali – în creştere cu 5,4%. Cheltuielile medii lunare de consum ale populației au constituit în medie pe o persoană 2437,5 lei, fiind în creștere cu 5,9% în termeni nominali, iar în termeni reali – cu 2,9%. Aproape jumătate din veniturile sale populația cheltuie pentru procurarea produselor alimentare.

Valoarea medie a **pensiei lunare** la 1 octombrie 2018 a fost 1663,18 lei și s-a majorat cu 11,2% față de aceeași dată a anului 2017 în termeni nominali. Mărimea minimului de existență pentru semestrul I al anului 2018 a constituit în medie pe lună pentru o persoană 1895,7 lei, fiind în creştere faţă de semestrul I 2017 cu 1,6%

Rata **șomajului** (proporția șomerilor (conform BIM) în populația activă) la nivel de țară pentru trimestrul III 2018 a înregistrat 2,2%, fiind cu 1,2 p.p. mai joasă față de trimestrul III 2017. La oficiile forței de muncă în perioada ianuarie-noiembrie 2018 au fost înregistrați circa 31,5 mii șomeri, fiind cu 17,6% mai puțini față de numărul acestora înregistrați în ianuarie-noiembrie 2017.

# Cadrul macroeconomic

|  |  |
| --- | --- |
|  |  |

**Produsul intern brut**

Pe parcursul perioadei ianuarie-septembrie 2018 se atestă o dinamică pozitivă în majoritatea sectoarelor economiei naționale, cu excepția agriculturii. Rezultatele sectorului agricol au fost influențate negativ de condițiile climaterice (secetă). Evoluție pozitivă cu cel mai mare impact asupra creșterii economice se atestă din partea investițiilor, în special a investițiilor publice. Aceasta a determinat schimbarea imaginii de ansamblu privind principalele activități influente, pînă în prezent cea mai importantă activitate economică fiind comerțul interior.

*Sursă: Biroul Național de Statistică*

Pe de altă parte, intensificarea comerțului exterior, și mai ales prevalarea importului asupra exportului conduce la adîncirea balanței comerciale negative, ceea ce sustrage din creșterea Produsului intern brut.

**PIB pe categorii de resurse în ianuarie-septembrie 2018**

| **PIB pe categorii de resurse** | **În preţuri curente,**  mil. lei | **Structura,**  % | **În % faţă de perioada respectivă a anului precedent** | **Gradul de influenţă,** +/- | **Contribuția la creștere, în %** |
| --- | --- | --- | --- | --- | --- |
| **Valoarea adăugată brută**, total  din care: | **120 455,5** | **86,6** | **104,2** | **3,7** | **90,5** |
| Agricultură, silvicultură și pescuit | 13 498,9 | 9,7 | 99,8 | 0,0 | -0,6 |
| Industrie | 20 847,2 | 15,0 | 105,3 | 0,8 | 19,7 |
| Construcții | 12 358,9 | 8,9 | 115,9 | 1,2 | 30,9 |
| Servicii | 73 750,5 | 53,0 | X | 1,6 | 40,5 |
| **Impozitele nete pe produse** | **18 689,9** | **13,4** | **102,8** | **4,0** | **9,5** |
|  | | | | |  |
| **Produsul intern brut** | **139 145,3** | **100** | **104,0** | **4,0** | **100** |

*Sursă: Biroul Național de Statistică*

Activitatea de **construcții** a generat cele mai bune rezultate în perioada ianuarie-septembrie a anului curent, ceea ce a avut impact simțitor asupra creșterii economice. Valoarea adăugată brută (VAB) [[1]](#footnote-1) creată în acest sector a înregistrat o creștere de 15,9%, **asigurînd circa 31% din creșterea PIB.** Întreprinderile cu genul principal de activitate „Construcţii” au efectuat lucrări în antrepriză cu 15,6% mai mult, înregistrînd creșteri ale investițiilor în toate tipurile de active: clădiri rezidențiale (+9,6%), clădiri nerezidențiale (+19,7%) și construcții inginerești (+17,2%). Construcțiile inginerești sunt definite ca construcţii care au ca scop crearea condiţiilor pentru realizarea activităţilor de producţie, prestare servicii, desfășurarea activităților social-culturale. La ele se referă drumurile, străzile, rețelele de alimentare cu apă şi canalizare, căile ferate, podurile, sistemele de încălzire, irigație, etc. După tipurile de lucrări efectuate de agenții economici respectivi, au crescut volumul lucrărilor de construcţii noi (+8,6%), lucrările de reparații capitale (+26,6%), lucrările de întreținere și reparații curente (+19,9%).

Activitatea **comerţ cu ridicata şi cu amănuntul, transport şi depozitare, hoteluri și restaurante** este următoarea activitate economică cu impact major asupra creșterii economice. Din creșterea totală a PIB, **circa 29% se datorează comerțului interior**, VAB creată în sector înregistrînd o creștere de 5,8%. Creșterile volumului mărfurilor comercializate reflectă o creştere a cererii de mărfuri din partea agenților economici și a populației. Cererea din partea agenților economici are la bază o activitate mai intensă în sectorul real și sectorul de prestare a serviciilor, precum și o activitate investițională mult mai accelerată comparativ cu anii precedenți. Cererea din partea populației este influențată de creșterea reală a veniturilor populației: veniturile disponibile ale populației au crescut în termeni reali cu 5,6% în trimestrul III. Din acestea, cîștigurile salariale, care reprezintă cea mai importantă sursă de venituri, au înregistrat o creștere reală de 8,7%.

Pozitiv a contribuit la creșterea PIB și **sectorul industrial**, în special industria prelucrătoare și-a adus aportul. În trendul celor mai progresive ramuri industriale care au determinat creșterea sectorului industrial în ianuarie-septembrie 2018 se evidențiază: industria automotive, în special producerea de fire și cabluri electrice, de piese pentru autovehicule și motoare (cu o contribuție de circa 29% la creșterea producției industriale); industria ușoară (fabricarea îmbrăcămintei, încălțămintei, piei și alte textile) (+28%); industria produselor din minerale nemetalice (sticlă, articole din beton, ciment si ipsos) (+19%); industria alimentară (17%), inclusiv prelucrarea şi conservarea cărnii (+11%), fabricarea uleiurilor și grăsimilor (+8,3%), prelucrarea fructelor și legumelor (+7,4%); producția și furnizarea de energie (+15,7%). Aceste evoluții, dar și cererea internă și externă solidă pentru unele produse industriale au condus la majorarea VAB în industrie cu 5,3% comparativ cu ianuarie-septembrie 2017, iar **contribuția acesteia la creşterea PIB a fost de circa 20%**.

Sectorul **informații și comunicații** devine tot mai atractiv pentru investitori. VAB obținută de acest sector a înregistrat o creștere de 4% și o contribuție la creșterea PIB de 5%. Rezultatele evidențiate se datorează inclusiv creării la finele anului 2017 a Parcului pentru tehnologia informaţiei ”MOLDOVA IT PARK”. Scopul principal al Parcului este de a crea o platformă organizațională cu un set de mecanisme şi facilități inovative necesare pentru impulsionarea creșterii industriei tehnologiei informației, crearea de noi locuri de muncă şi atragerea investițiilor locale şi străine.

Printre **alte sectoare** cu impact pozitiv asupra creșterii economice în ianuarie-septembrie 2018 pot fi menționate: artă, activități de recreere și de agrement (+6%), activități financiare și de asigurări (+1,8%), activități profesionale, științifice și tehnice (+2,3%), tranzacții imobiliare (+0,9%), aceste activități contribuind la creșterea PIB cu 0,3 p.p.(sau 8,4% din creșterea totală).

Unicul sector care a influențat negativ evoluția PIB a fost *administrația publică și apărare, asigurări sociale obligatorii, învățămînt, sănătate și asistență socială*. VAB creată în acest sector a marcat o diminuare de 0,6%, avînd un impact negativ de -1,8%.

\*\*\*

**PIB pe categorii de utilizări în ianuarie-septembrie 2018**

| **PIB pe categorii de utilizări** | **În preţuri curente,**  mil. lei | **Structura,**  % | **În % faţă de perioada respectivă a anului precedent** | **Gradul de influenţă,** +/- | **Contribuția la creștere, în %** |
| --- | --- | --- | --- | --- | --- |
| **Consumul final**, total  din care | **136 809,5** | **98,3** | **102,6** | **2,6** | **64,9** |
| Consumul final al populației | 115 301,6 | 82,9 | 103,2 | 2,7 | 66,9 |
| Consumul final al administrației publice | 21 507,9 | 15,5 | 99,5 | -0,1 | -2,0 |
| **Formarea brută de capital** | **37 560,6** | **27,0** | **x** | **4,0** | **98,1** |
| Formarea brută de capital fix | 34 730,6 | 25,0 | 112,7 | 3,0 | 73,3 |
| Variația stocurilor | 2 829,9 | 2,0 | x | 1,0 | 24,8 |
| **Export net de bunuri și servicii** | **-35 224,7** | **-25,3** | **X** | **-2,6** | **-63,5** |
| Exportul de bunuri și servicii | 41 751,6 | 30,0 | 107,8 | 2,4 | 60,0 |
| Import de bunuri și servicii | 76 976,4 | 55,3 | 108,9 | 5,0 | 123,0 |
|  | | | | |  |
| **Produsul intern brut** | **81774,9** | **100** | **104,0** | **4,0** | **100** |

*Sursă: Biroul Național de Statistică*

***Cererea internă* (consumul final și investițiile) a depășit cu 25,3% valoarea PIB.** Acest fapt relevă că necesitățile economiei sunt mai mari decît capacitatea ei de producere, diferența fiind acoperită din sursele externe.

Referitor la structura cererii interne, se remarcă majorarea ponderii investițiilor (formării brute de capital) de la 19,2% în 9 luni 2017 pînă la 21,5% în perioada de raport. Astfel, ponderea consumului s-a diminuat: de la 80,8% pînă la 78,5%.

**Intensificarea activității investiționale a constituit principalul factor de influență** asupra creșterii economice în ianuarie-septembrie 2018. Și anume sporirea investiţiilor finanțate din bugetul public, precum şi majorarea investițiilor private, susținute de creşterea creditării economiei naționale au determinat creşterea activităţii investiţionale în perioada analizată. Astfel, ***formarea brută de capital fix*** a înregistrat o creștere de 12,7%, contribuind la creșterea PIB cu 3 p.p. (sau 73,3% din creșterea PIB). Majoritatea resurselor financiare publice (peste 50%) au fost investite în construcții inginerești (străzi, drumuri, sisteme de alimentare cu apă și canalizare, sisteme de încălzire, irigație, etc.), care au înregistrat o creștere de 67,7%. De asemenea, au crescut investițiile publice în clădirile nerezidențiale (+16,2%), în mijloace de transport (+51,1%), în terenuri (de 5,7 ori), în programe informatice (+61,7%). În același timp, agenții economici și-au majorat investițiile în echipamente, mașini și utilaje (+22%) și în mijloace de transport (+9,9%).

**Consumul final** **s-a caracterizat prin majorarea cu 2,6%** faţă de ianuarie-septembrie 2017, condiţionată, în general, de consumul final al gospodăriilor populaţiei, care a înregistrat o creștere de 3,2% și o contribuție la PIB de 2,7 p.p. Unul din factori care a determinat această creştere a fost majorarea fondului de remunerare a muncii. Astfel, în ianuarie-septembrie 2018, fondul de remunerare a muncii a constituit 32 mild. lei, față de 28,2 mild. lei în ianuarie-septembrie 2017. În același timp, cîştigul salarial mediu lunar brut al unui salariat din economia naţională în 9 luni 2018 s-a majorat cu 12,7% în termeni nominali și cu 8,7% în termeni reali faţă de aceeași perioadă din 2017.

Deși influența salariului este evidentă, acesta nu acoperă în totalitate consumul final al populației, care este finanțat și din alte surse, cum ar fi remiterile de peste hotare, consumul alimentat din economia neobservată etc.

Este de menționat că, începînd cu trimestrul I al anului curent se observă încetinirea ritmului de creștere a consumului privat, concomitent cu temperarea ritmului de creștere a remiterilor. În trimestrul III transferurile de mijloace baneşti din străinătate efectuate de persoanele fizice (rezidente şi nerezidente) prin băncile din Republica Moldova au înregistrat chiar diminuare (-1,6%) față de trimestrul respectiv din anul 2017.

Corelația dintre remiteri și consum este mult mai accentuată decît față de fondul de remunerare a muncii, ceea ce scoate în evidență dependența economiei noastre de exterior.

De asemenea, **și comerţul exterior** înregistrează ritmuri de creștere mai temperate. Evoluția comerțului exterior a fost determinată de un şir de factori, precum: aprecierea monedei naţionale, rezultatele sectorului industrial, stagnarea sectorului agricol etc. Se menţine importul produselor necesare pentru aprovizionarea sectorului de afaceri şi funcţionarea economiei, precum şi celor destinate consumului populaţiei.

Exportul de bunuri și servicii a înregistrat o creștere de 7,8%, contribuind la creșterea PIB cu 2,4 p.p., în timp ce importul a crescut cu 8,9%, contribuția acestuia asupra evoluției PIB fiind mai mare – 5 p.p., ceea ce majorează și mai mult soldul negativ al exportului net. Exportul net are impact negativ și a sustras 2,6 p.p. din creșterea PIB.

**Inflaţia**

Asupra modificărilor prețurilor în primele 11 luni ale anului curent au influențat factorii monetari (creșterea masei monetare, politica restrictivă a Băncii Naționale a Moldovei), precum și nemonetari (evoluția cursului de schimb, diminuarea tarifelor la energia electrică și gazele naturale livrate consumatorilor, ca urmare a deciziilor ANRE etc.).

***Dinamica ratei inflației,*** *%*

*Sursă: Biroul Naţional de Statistică*

**Rata inflației**, în luna noiembrie 2018, a constituit 0,4% față de decembrie 2017, înregistrînd o micșorare de 6,4 p.p. comparativ cu rata inflației din aceeași perioadă a anului 2017. Rata inflaţiei anuală a constituit 0,9%, fiind sub intervalul țintei inflației stabilite de BNM (5% +/- 1,5%).

***Dinamica ratei inflaţiei în ianuarie - noiembrie 2014–2018, %***

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Anii** | **Faţă de luna precedentă** | | | | | | | | | | | **Noiembrie**  **faţă de decembrie**  **a anului precedent** | **Ianuarie-noiembrie**  **faţă de perioada similară a anului precedent** | **Rata inflaţiei medie lunară** |
| **Ianuarie** | **Februarie** | **Martie** | **Aprilie** | **Mai** | **Iunie** | **Iulie** | **August** | **Septembrie** | **Octombrie** | **Noiembrie** |
| **2014** | 0,8 | 0,5 | 0,3 | 0,5 | 0,1 | -0,1 | -0,7 | -0,4 | 0,8 | 1,3 | 0,8 | 3,9 | 5,1 | 0,4 |
| **2015** | 0,8 | 2,2 | 0,9 | 1,0 | 0,5 | 0,1 | -0,5 | 2,9 | 1,2 | 1,8 | 1,1 | 12,7 | 9,3 | 1,1 |
| **2016** | 0,7 | -0,5 | 0,0 | 0,0 | 0,2 | -0,3 | -0,9 | -0,4 | 0,6 | 1,3 | 1,2 | 1,8 | 6,7 | 0,2 |
| **2017** | 1,2 | 1,2 | 0,4 | 1,4 | 0,9 | -0,4 | -0,9 | -0,4 | 0,9 | 1,5 | 0,7 | 6,8 | 6,5 | 0,6 |
| **2018** | 0,0 | 0,2 | 0,1 | 0,5 | 0,0 | 0,0 | -1,2 | -0,2 | 0,1 | 0,4 | 0,4 | 0,4 | 3,2 | 0,0 |

*Sursă: Biroul Naţional de Statistică*

***Prețurile la produsele alimentare*** în luna noiembrie 2018 au înregistrat **o creștere de 1%** față de decembrie 2017. În perioada vizată s-au majorat prețurile la cartofi cu 24,1%, legume proaspete - cu 15,6%, pește și conserve din pește – cu 2,6% etc. Totodată, au fost înregistrate reduceri ale prețurilor la zahăr cu 12,5%, fructe proaspete - cu 11,6%, ouă - cu 11%, ulei vegetal – cu 2,2%, carne, preparate și conserve din carne – cu 2% etc.

Ca rezultat, creșterea prețurilor la produsele alimentare a avut o contribuție pozitivă la IPC general de 0,4 p.p. Creșterea prețurilor la legume au contribuit la majorarea IPC general cu 0,6 p.p., cartofi - cu 0,2 p.p., pește și conserve din pește – cu 0,1 p.p. Totodată, prețurile la fructe au condus la micșorarea IPC general cu 0,3 p.p., carne, preparate și conserve din carne - cu 0,2 p.p., ouă și zahăr – cu cîte 0,1 p.p.

Dinamica prețurilor la produsele alimentare în Republica Moldova este determinată de caracterul sezonier al economiei. În lunile de vară se înregistrează o scădere esențială a prețurilor la legume, fructe, cartofi etc., cu o ulterioară majorare a acestora în lunile de iarnă.

***Prețurile la mărfurile nealimentare*** în noiembrie 2018 **s-au majorat cu 1,6%** faţă de decembrie 2017, în special, ca rezultat al majorării prețurilor la țigări – cu 16,3% și combustibil - cu 7,1%, confecții – cu 2% etc. Totodată, s-au redus prețurile la televizoare - cu 6%, medicamente – cu 5,4%, autoturisme - cu 3,3%, frigidere și congelatoare – cu 3,2%, mașini de spălat – cu 2,1% etc.

Fluctuațiile prețurilor la mărfurile nealimentare sînt determinate, în mare măsură, de evoluția cursului de schimb al monedei naționale. Plus la aceasta, majorarea accizelor a condiționat, în mare măsură, majorarea prețurilor la țigări și combustibili.

Contribuția prețurilor la mărfurile nealimentare asupra modificării IPC general a fost de 0,6 p.p. Prețurile la combusibil au contribuit la majorarea IPC general cu 0,4 p.p., țigări - cu 0,3 p.p., confecții – cu 0,1 p.p. Totodată, prețurile la medicamente au contribuit la reducerea IPC general cu 0,3 p.p., autoturisme – cu 0,1 p.p.

***Tarifele la serviciile prestate populației*** **s-au diminuat cu 2,4%** față de decembrie 2017. Această diminuare a fost cauzată, în mare parte, de diminuarea cu 20,2%, începînd cu 01.01.2018, a tarifelor la gazele naturale livrate consumatorilor, ca urmare a deciziei ANRE. De asemenea, conform hotărîrii ANRE, începînd cu 01.07.2018, s-au micșorat tarifele la energie electrică cu circa 11%. Totodată, costurile la serviciile de turism au înregistrat o majorare de 11,3%.

Per ansamblu, contribuția tarifelor la servicii asupra IPC general a fost negativă (-0,6 p.p.), din care 0,9 p.p. revin tarifelor la servicii comunal-locative.

***Contribuția principalelor componente la rata inflației,***

***luna noiembrie față de decembrie a anului precedent*** *(p.p.)*

*Sursă: Biroul Naţional de Statistică*

*Calculele Ministerului Economiei și Infrastructurii*

Rata **inflației de bază**[[2]](#footnote-2)*exclusiv produse alimentare și băuturi, combustibili, produse şi servicii cu prețuri reglementate* a fost 2,2% fată de decembrie 2017, cu 2,8 p.p. mai mică decît nivelul ratei inflației de bază în luna respectivă a anului 2017. Rata inflației *exclusiv produse și servicii cu prețuri reglementate* a constituit 2%. Prețurile la produse şi servicii reglementate s-au diminuat cu 4,9% faţă de decembrie 2017. Totodată, rata inflației *exclusiv produse alimentare și băuturi* a fost negativă (-0,1%), *exclusiv combustibil* – 0,0%.

***Dinamica ratei anuale a inflației***

*(fată de luna respectivă a anului precedent),* ***%***

*Sursă: Biroul Naţional de Statistică*

**Cursul de schimb şi piaţa valutară**

De la începutul anului 2018 moneda naţională a marcat o depreciere de 0,8% faţă de dolarul SUA în termeni nominali (de la 17,10 lei pentru 1 dolar american la 01.01.2018 pînă la 17,23 lei la 30.11.2018). Faţă de Euro leul moldovenesc s-a apreciat cu 4%. Principalii factori care au determinat fluctuațiile  monedei naționale au fost intrările masive de valută străină datorită exporturilor, remiterilor valutare de peste hotare și investițiilor, oscilaţiile dolarului SUA pe pieţele valutare internaţionale și politica monetară a BNM.

***Evoluţia cursului de schimb al monedei naţionale***

***faţă de dolarul SUA şi Euro,*** *Lei/USD, Lei/EUR*



*Sursă: Banca Naţională a Moldovei*

În ianuarie-noiembrie 2018, ***gradul de acoperire a cererii nete de valută*** din partea agenților economici prin oferta netă de valută de la persoanele fizice a constituit 105%, comparativ cu 120% în perioada respectivă a anului 2017.

***Gradul de acoperire a cererii nete de valută străină din partea agenţilor economici***

***prin oferta netă de valută străină de la persoanele fizice,*** %

*Sursă: Banca Naţională a Moldovei*

În structura ofertei nete de valută de la persoanele fizice ponderea majoră revine monedei euro – 67,5%, ponderea dolarului a constituit 16,1%, rublei rusești – 11,9%.

În scopul neadmiterii aprecierii excesive a leului, de la începutul anului BNM a efectuat cumpărări nete pe piaţa valutară interbancară în valoare de 303,4 mil. dolari. În luna noiembrie 2018 BNM a efectuat vînzări nete pe piaţa valutară interbancară în valoare de 13,7 mil dolari..

***Activitatea BNM pe piaţa interbancară,***

*echivalentul în mil. dolari SUA*

*Sursă: Banca Naţională a Moldovei*

***Stocul activelor valutare de rezervă ale BNM*** la 30.11.2018 a atins o valoare de 3014,6 mil. dolari, majorîndu-se cu 7,5% comparativ cu nivelul înregistrat la sfîrşitul anului 2017 şi cu 10,6% faţă de situația la 30.11.2017. Majorarea activelor oficiale de rezervă se datorează, preponderent, intervenţiilor pe piaţa valutară internă sub formă de cumpărări de valută . Aceste intervenții au fost efectuate în condițiile unor intrări semnificative de valută pe parcursul primelor 10 luni 2018, care au dus la o apreciere semnificativă a leului moldovenesc în raport cu dolarul SUA. În lipsa acestor intervenții, leul s-ar fi apreciat și mai mult, ceea ce poate avea impact negativ asupra economiei țării.

***Activele oficiale de rezervă ale Băncii Naţionale a Moldovei***

***(****mil. dolari SUA)*

*Sursă: Banca Naţională a Moldovei*

**Indicatorii monetari**

***Masa monetară M3*** la sfîrşitul lunii noiembrie 2018 a constituit 82 mild. lei şi s-a majorat cu 9% comparativ cu situația similară din anul 2017. În componența M3 intră banii lichizi în circulație (24,1%), depozite în lei la vedere (21,5%), depozite în lei la termen (23,2%) și depozitele în valută (31,2%).

Cea mai mare parte în structura M3 revine depozitelor - 75,9%. La sfîrşitul lunii noiembrie 2018 soldul acestora a fost la nivel de 62,3 mild. lei, înregistrînd o majorare cu 9% faţă de sfîrşitul lunii noiembrie 2017.

***Contribuția componentelor la evoluția masei monetare M3***

***la sfîrşitul lunii noiembrie 2014-2018,*** *mil. lei*

*Sursă: Banca Naţională a Moldovei*

Creșterea continuă a economiilor caracterizează evoluția sectorului bancar începînd cu a doua jumătate a anului 2016. Faţă de sfîrşitul lunii noiembrie 2017 soldul *depozitelor în monedă naţională* (58,9% din volumul total) s-a majorat cu 13,8%, atingînd un volum de 36,6 mild. lei. Este de remarcat creșterea semnificativă a depozitelor la vedere – cu 26,1%, contribuind cel mai mult la creșterea masei monetare M3. Aceasta se argumentează prin faptul că populația preferă să-și păstreze economiile în lei avînd acces la ele fără restricții, în pofida dobînzii mai mici comparativ cu depozitele la termen. Totodată, depozitele la termen sunt în creștere cu doar 4,4% față de sfîrșitul lunii noiembrie 2017.

***Soldul depozitelor şi ratele dobînzii (medii lunare)***

***la sfîrşitul lunii noiembrie 2014-2018***

*Sursă: Banca Naţională a Moldovei*

În luna noiembrie 2018 au fot atrase depozite noi în monedă naţională cu 7,7% mai mult comparativ cu luna noiembrie 2017.

Soldul *depozitelor în valută străină* este cu 2,8% mai mare față de situația de la sfîrşitul lunii noiembrie 2017, însumînd 25,6 mild. lei. Deoarece soldul depozitelor în valută străină este recalculat în lei, valoarea acestora în mare parte depinde de evoluția cursului de schimb. În luna noiembrie 2018 au fost atrase depozite noi în valută străină cu 11,9% mai mult față de luna noiembrie 2017. Ca factor determinant al evoluției pasive în acest domeniu poate fi menționată aprecierea monedei naționale față de dolarul SUA și Euro, preferința populației de a-și păstra economiile în lei, precum și ratele foarte joase ale dobînzii.

Volumul de *bani în circulaţie* a constituit 19,8 mild. lei și a crescut cu 8,9% faţă de situaţia de la sfîrşitul lunii noiembrie 2017. Banii în circulație reprezintă numerarul implicat în procesul de conversie, și anume: bancnote, monede metalice etc. În sfera schimbului de mărfuri banii ca mijloc de circulaţie asigură executarea plăţilor pentru cumpărarea materiei prime şi a materialelor şi achitarea cu producătorii de mărfuri pentru producţia finită. Respectiv, creșterea continuă a banilor în cirulație reflectă intensitatea activității economice.

Datorită nivelului redus al ratelor dobînzii la credite, precum și lansării programului ”Prima casă”, *creditarea* economiei se înviorează.Soldul creditelor în economie a marcat o creştere cu 5,1% faţă de nivelul înregistrat la sfîrşitul lunii noiembrie 2017, constituind 39,7 mild. lei. Soldul creditelor în valută străină s-a majorat cu 4,6%, iar al celor în monedă naţională a fost în creștere cu 5,6%. Cu toate acestea, există reticența din partea băncilor în a oferi credite, dată fiind norma rezervelor obligatorii înaltă și profitabilitatea acestora.

Din numărul total al creditelor, cea mai mare pondere – 25,6% - revine creditelor acordate comerțului, apoi 14,4% - consumului, 10,7% - pentru procurarea/construcţia imobilului, 9,9% - industriei alimentare etc. Cea mai intensă creștere a fost înregistrată la creditele acordate pentru procurarea/construcţia imobilului, volumul cărora de la începutul anului s-a majorat cu 44,2% (1164,9 mil.lei), fapt care se explică inclusiv prin lansarea în luna martie curent a programului "Prima Casă".

***Soldul creditelor şi ratele dobînzii (medii lunare)***

***la sfîrşitul lunii noiembrie 2014-2018***

*Sursă: Banca Naţională a Moldovei*

Începînd cu anul 2016 presiunile dobînzilor s-au temperat esențial, dar oricum accesul agenților economici și a consumatorilor la surse de finanțare este încă dificil.

În luna noiembrie 2018 a fost acordat un volum de credite noi în monedă națională mai mare de 1,5 ori față de cel din luna noiembrie 2017. Totodată, volumul de credite noi acordate în valută străină a fost cu 7,5% mai mic.

**Rata de bază** se aprobă în calitate de rată de referinţă pentru principalele operaţiuni de politică monetară pe termen scurt. Aceasta se stabilește de către BNM în rezultatul evaluării balanței riscurilor interne și externe cărora ar putea fi supusă economia Republicii Moldova și a perspectivelor inflației pe termen scurt și mediu. Începînd cu 05.12.2017, rata de bază este la nivel de 6,5%.

***Evoluția ratei de bază și a ratelor dobînzii la depozite și credite, %***

*Sursă: Banca Națională a Moldovei*

Gradul de acoperire a creditelor prin depozite a fost la nivel de 156,8%. Aceasta indică faptul că există resurse pentru intensificarea creditării, iar băncile comerciale au lichiditatea necesară pentru finanţarea economiei.

Un indicator important care arată atît eficiența bancară, cît și riscul creditării, este nivelul creditelor neperformante. Acestea reprezintă datoriile care cel mai probabil nu vor fi rambursate, astfel creînd probleme și dificultăți băncilor creditoare. Soldul datoriei la credite neperformante ca pondere în soldul total al datoriei la credite după circa 2 ani de evoluție ascendentă, înregistrează o tendință de diminuare de la 18,5% în luna noiembrie 2017 (cînd a fost atins nivelul maxim) pînă la 13,3% în luna noiembrie 2018. Totodată, în luna noiembrie acest indicator a înregistrat o majorare cu 0,1p.p. față de luna octombrie. Diminuarea ponderii creditelor neperformante se explică prin faptul că băncile au aplicat unele proceduri noi (separarea activelor „bune” de cele „rele” etc.), care au condus la reducerea stocului acestora.

***Datoria la credite neperformante,*** *% din total datorie la credite*

*Sursă: Banca Națională a Moldovei*

1. **Sectorul public**

**Bugetul public național**

În lunile ianuarie-noiembrie ale anului 2018 bugetul public național (BPN) a fost caracterizat de următoarele cifre: un volum al **veniturilor** de 52,2 mild.lei și un ritm de creștere de 10,7%, un volum de **cheltuieli** de 51,6 mild. lei și 9,7% majorare. Veniturile bugetare au depășit cheltuielile atît ca volum, cît și ca ritm de creștere, ceea ce a determinat acumularea unui excedent bugetar de 604,9 mil.lei.

***Indicatorii principali privind executarea Bugetului Public Național,*** *mil.lei*

|  |  |  |  |  |  |
| --- | --- | --- | --- | --- | --- |
|  | Bugetul Public Național | Inclusiv: | | | |
| Bugetul de Stat | Bugetele locale | Bugetul Asigurărilor Sociale de Stat | Fondurile Asigurărilor de Asistență Medicală |
| Venituri | **52 239,7** | 32 747,6 | 12 716,3 | 17 695,5 | 6 218,4 |
| din care *transferuri primite* |  |  | *8 792,9* | *5 814,4* | *2 500,7* |
| Cheltuieli | **51 634,8** | 33 267,7 | 12 247,2 | 17 437,4 | 5 820,6 |
| din care *transferuri acordate* |  | *17 108* |  |  |  |
| Deficit (-)/Excedent(+) | **604,9** | -520,1 | 622,6 | 258,1 | 397,8 |

*Sursă: Ministerul Finanțelor*

În structura ***veniturilor BPN***, cea mai mare parte revine veniturilor bugetului de stat – 62,7%, apoi bugetului asigurărilor sociale de stat – 22,7%, bugetelor locale – 7,5% și fondurilor asigurărilor obligatorii de asistenţă medicală – 7,1%.

***Veniturile bugetare în ianuarie-noiembrie 2018,*** *mil.lei*

|  |  |
| --- | --- |
| **Venituri proprii** | **Evoluția lunară a veniturilor BPN** |

*Sursă: Ministerul Finanţelor*

Cele mai multe acumulări la BPN au fost înregistrate din contul *impozitelor și taxelor* – 64,9% (33,9 mild.lei), 29,7% (15,5 mild.lei) - contribuțiilor și primelor de asigurări obligatorii, 4,9% (2,6 mild.lei) - altor venituri (din proprietate, vînzarea mărfurilor și serviciilor, amenzi și sancțiuni, donații voluntare etc.) și 0,5% (253,7 mil.lei) - granturilor primite (de la guvernele altor state și din partea organizațiilor internaționale).

Acumulările veniturilor din contul impozitelor și taxelor au înregistrat o creștere de 9,6% față de cele 11 luni ale anului 2017. Impozitele și taxele pe mărfuri şi servicii (din care încasările din TVA reprezintă 72%) constituie cea mai mare pondere (69,9%) în volumul total al impozitelor și taxelor, confirmînd faptul că economia noastră este bazată pe consum, apoi impozitele pe venit – 24,1% și impozitele pe proprietate – 1,5%. Față de perioada similară a anului trecut, cel mai semnificativ a crescut ponderea încasărilor din impozitele pe venit (de la 21,3% la 24,1%), ceea ce confirmă o administrare fiscală mai bună și, implicit, scoaterea din umbră a unei părți din activitatea economică.

Pentru a reduce fenomenul salariilor în plic, în luna octombrie 2018 a intrat în vigoare prevederile reformei fiscale privind reducerea impozitului pe venit pentru persoane fizice de la 18% la 12%, prin stabilirea unei cote unice. Impactul reformei fiscale se face simțit: în lunile octombrie și noiembrie se înregistrează încasări mai puține din contul impozitelor pe venitul persoanelor fizice (pe salariu) atît comparativ cu lunile respective din anul 2017, cît și comparativ cu lunile precedente ale anului 2018. Considerăm că această diminuare se va compensa treptat cu ieșirea din umbră a salariilor, acesta fiind și scopul primordial al reformei respective.

*Sursă: Ministerul Finanțelor*

În structura ***cheltuielilor***, cea mai mare povară revine bugetului asigurărilor sociale de stat – 33,8%, apoi bugetului de stat – 31,3%, bugetelor locale – 23,7% și fondurilor asigurărilor obligatorii de asistenţă medicală – 11,3%.

***Cheltuielile bugetare în ianuarie-noiembrie 2018,*** *mil.lei*

|  |  |
| --- | --- |
| **Cheltuieli proprii** | **Evoluția lunară a cheltuielilor BPN** |

*Sursă: Ministerul Finanţelor*

După clasificarea funcțională, cea mai mare pondere în volumul total al cheltuielilor revine cheltuielilor pentru protecția socială – 36,4%, urmată de cheltuieli pentru învățămînt – 17,4%, ocrotirea sănătății – 13%, servicii de stat cu destinație generală – 9,3%, servicii în domeniul economiei – 10,8% etc. Cea mai neînsemnată prioritate rămîne protecția mediului – 0,2% din total.

***Cheltuielile BPN după clasificarea funcțională,***

*ianuarie-noiembrie 2018, mil.lei*

*Sursă: Ministerul Finanțelor*

Încasările la *bugetul de stat* pe toate componentele au constituit circa 32,7 mild.lei (cu 9,8% mai mult decît în ianuarie-noiembrie 2017), inclusiv: veniturile generale și colectate – 32,3 mild.lei și veniturile proiectelor finanțate din surse externe – 0,5 mild.lei. Din acestea, 93,5% revin impozitelor și taxelor. Cel mai mare generator de venituri la bugetul de stat a fost Serviciul Vamal. Veniturile administrate de către instituție au constituit circa 19,4 mild. lei (+5%). Colectările Serviciului Fiscal de Stat, comparativ cu 11 luni ale anului 2017 s-au majorat cu 15,6%, constituind 14,7 mil. lei.

Veniturile din TVA au înregistrat o creștere de 10,2%, dar din accize au scăzut – cu 4,7%. Evoluția încasărilor din aceste impozite sunt determinate de intensitatea consumului pe piața locală și volumul importurilor.

Printre factorii care au influențat majorarea încasărilor la bugetul de stat sunt majorarea salariului mediu lunar pe economie (cu 12,7% în termeni nominali), ceea ce a dus la creșterea veniturilor salariale atît în sfera bugetară, cît și în sectorul real,; creșterea gradului de conformare a contribuabililor la aspectul de înregistrare a contractelor de transmitere în folosință a proprietății imobiliare persoanelor fizice; majorarea încasărilor din contul impozitului pe venitul persoanelor juridice, precum și o îmbunătățire a administrării fiscale. Însă este de menționat că reforma fiscală a contribuit la temperarea ritmului de creștere cumulativă a veniturilor din impozitele din salariu, în lunile octombrie și noiembrie fiind înregistrată chiar diminuarea încasărilor respective.

Partea de cheltuieli a bugetului de stat s-a realizat în sumă de circa 33,3 mild. lei, care au fost cu 9,5% peste nivelul perioadei ianuarie-noiembrie a anului trecut. Executarea bugetului de stat s-a soldat cu un deficit de 520,1 mil. lei.

La *bugetele locale* în perioada de raport au fost acumulate venituri în sumă de circa 12,7 mild.lei, în creștere cu 10,7% faţă de perioada similară din 2017. Din suma totală a veniturilor bugetelor locale, veniturilor proprii revin 31%, restul sunt transferurile de la bugetul de stat. S-au efectuat cheltuieli în sumă de 12,2 mild. lei, cu 10,8% peste nivelul perioadei similare din anul trecut. În ansamblu, bugetele locale au înregistrat un excedent în sumă de 469,1 mil. lei, ceea ce denotă capacități limitate de valorificare a resurselor disponibile.

La *bugetul asigurărilor sociale de stat* au fost acumulate venituri în sumă de circa 17,7 mild.lei, inclusiv: contribuţii de asigurări sociale de stat obligatorii – 11,8 mild. lei (66,7%), transferuri de la bugetul de stat – 5,8 mild. lei (32,9%) și alte venituri – 72,8 mil. lei. Veniturile totale acumulate la acest buget au fost în creştere cu 10,3%. S-au efectuat cheltuieli în sumă de 17,4 mild. lei, cu 8,5% mai mult. Respectiv, bugetul asigurărilor sociale de stat a înregistrat un sold bugetar pozitiv la nivel de 258,1 mil. lei.

Reforma fiscală prevede, de asemenea, și reducerea contribuției angajatorului la Bugetul Asigurărilor Sociale de Stat de la 23% la 18%. Însă, conform analizei evoluției lunare a încasărilor din contribuții și prime de asigurării obligatorii, impactul reformei deocamdată nu se observă: în octombrie și noiembrie 2018 volumul încasărilor au fost peste nivelul din anul 2017.

*Sursă: Ministerul Finanțelor*

În ianuarie-noiembrie 2018 la *fondurile asigurărilor obligatorii de asistenţă medicală* au fost acumulate venituri în sumă de 6,2 mild.lei, inclusiv: încasări din contribuții și prime pentru asigurările obligatorii de asistență medicală – circa 3,7 mild.lei (59,3%), transferuri primite de la bugetul de stat – 2,5 mild.lei (40,2%) și alte venituri – 28 mil. lei. Veniturile totale acumulate au fost mai mari decît nivelul înregistrat în ianuarie-noiembrie 2017 cu 10,1%. S-au efectuat cheltuieli pentru ocrotirea sănătăţii în sumă de 5,8 mild. lei, cu 7,8% mai mult. Executarea fondurilor asigurărilor obligatorii de asistenţă medicală a înregistrat o depăşire a veniturilor față de cheltuieli în sumă de 397,8 mil. lei.

**Datoria de stat administrată de Guvern**

|  |  |  |
| --- | --- | --- |
| Parametrii de risc aferenți datoriei de stat stipulați în Programul  „Managementul datoriei de stat pe termen mediu (2018-2020)” | | |
|  | ***Stabilit*** | ***La 30.11.2018*** |
| Datoria de stat scadentă în decurs de un an (% din total) | ≤ 25% | 20,5% |
| Datoria de stat internă (% din total) | ≥ 25% | 44,1% |
| Datoria de stat într-o anumită valută străină (% din total) | ≤ 50% | 27,1% |
| Datoria de stat cu rata dobânzii variabilă (% din total) | ≤ 40% | 31,1% |

**Datoria de stat (internă şi externă) administrată de Guvern a însumat circa 51,6 mild.lei** la sfîrşitul lunii noiembrie 2018, fiind în creștere cu 0,8% faţă de aceeaşi dată a anului 2017. În structura totală a datoriei de stat, datoria internă are o pondere de 44,1% și, respectiv, datoria externă – 55,9%.Nivelul de îndatorare a țării, deși pare destul de înalt, se încadrează în parametrii de risc stipulați în Programul Managementul datoriei de stat pe termen mediu (2018-2020).

***Datoria de stat internă*** este o parte integrantă a datoriei de stat și reprezintă obligaţiile neonorate şi dobînzile datorate şi neonorate, contractate în numele Republicii Moldova de Guvern, prin intermediul Ministerului Finanţelor, de la rezidenţii Republicii Moldova. Ponderea datoriei de stat interne în total datoria de stat are o tendință de creștere în ultimii ani (de la 19,7% la sfîrșitul lunii noiembrie 2015 la 44,1% la sfîrșitul lunii noiembrie 2018). În același timp, politica statului de a da preferință împrumuturilor pe piața locală decît pe piața externă pare să fie mai adecvată, ținînd cont de faptul că dependența și vulnerabilitatea țării noastre față de mediul extern este accentuată.

Datoria de stat internă s-a majorat față de situația de la sfîrșitul lunii noiembrie 2017 cu 1,8%. Situația respectivă s-a produs din contul majorării emisiunii valorilor mobiliare de stat (VMS) pe piaţa primară. O creștere atît de neesențială ne permite să concluzionăm o oarecare stabilitate la capitolul datoriei interne.

*Sursă: Ministerul Finanţelor*

Stocul datoriei de stat interneeste complet format din VMS, volumul cărora a constituit circa 22,8 mild.lei la preţul de cumpărare, inclusiv: VMS emise pe piaţa primară – 7,6 mild.lei (în creștere cu 8,8%), VMS convertite (datoria de stat internă contractată anterior de la BNM convertită în VMS) – 2063,4 mil. lei (la nivelul situației similare a anului 2017) și VMS emise pentru executarea garanției de stat – 13,1 mild.lei (față de situația similară a anului trecut denotă o diminuare cu 210 mil.lei, ca rezultat al executării obligaţiilor de plată derivate din garanţiile de stat). VMS emise pentru executarea garanției de stat au intrat în componența datoriei de stat interne în luna octombrie 2016, cînd soldul s-a majorat brusc cu 13,3 mil.lei. Ulterior, evoluția datoriei de stat internă a fost relativ stabilă.

Valorile mobiliare de stat cu scadenţă pînă la un an au fost emise pe trei termene: bonuri de trezorerie de 91, 182 și 364 zile, ponderea acestora în totalul VMS comercializate fiind de circa 84,2%. Majoritatea VMS au fost emise pe termen de 364 zile (35%), 182 zile (33%) și 91 zile (17%). Scadența scurtă a titlurilor de stat crește riscul de refinanțare a datoriei, punînd un impediment considerabil în calea implementării unor proiecte investiționale pe termen lung. Pe de altă parte, aceasta inhibă activizarea pieței secundare, încît deținătorii de VMS preferă mai curînd să păstreze investiția pînă la maturitate. Totuși, se evidențiază o creștere a ponderii VMS emise pe 3 ani – de la 1,5% pînă la 5,6%.

În anul 2018 au fost emise, pentru prima dată în istorie, Obligațiuni de stat cu scadența de 5 ani, care dețin 2,8% din volumul total. Ministerul Finanțelor va utiliza deja acest instrument cu regularitate. Datorită obligațiunilor de stat de 5 ani, acum există un nou instrument financiar disponibil pentru investitori. În plus, Republica Moldova a făcut un prim pas decisiv pentru dezvoltarea pieței VMS, care este un element important pentru dezvoltarea pieței de capital.

***Structura valorilor mobiliare de stat conform situației de la 30 noiembrie 2018***

*Sursă: Ministerul Finanțelor*

Piața VMS este în continuare dominată de băncile comerciale (circa 85%), care au în prezent lichidități în exces. Restul investitorilor sunt în continuare slab dezvoltați și neinițiați în investițiile în titluri de stat (nivelul jos de educație financiară a populației și lipsa de cunoștință cu privire la posibilitățile și avantajele investițiilor în instrumentul respectiv).

Rata medie a dobînzii la VMS realizate prin licitaţie cumulativ în lunile ianuarie-noiembrie 2018 a fost de circa 4,87% (cu 2 p.p. sub nivelul din aceeași perioadă a anului 2017). Rata dobînzii la VMS, la fel ca și rata dobînzii la depozite și credite, sunt corelate cu rata de bază a BNM, care este stabilită în funcție de conjunctura pieţelor monetară şi valutară, situaţia în economia naţională, dinamica proceselor inflaţioniste şi aşteptările prognozate ale indicatorilor macroeconomici. În același timp, se observă faptul că rata dobînzii la VMS este mai mare decît rata dobînzii la depozitele în monedă națională - principalele instrumente de investiții concurente. Constatarea respectivă determină alegerea investitorilor de a-și plasa lichiditățile în instrumente mai rentabile, cu o dobîndă mai mare, respectiv, în VMS.

***Evoluția lunară a ratelor dobînzii la VMS și depozitele în monedă națională, %***

*Sursă: Ministerul Finanțelor, Banca Națională a Moldovei*

***Datoria de stat externă*** este o parte integrantă a datoriei de stat și reprezintă obligaţiile neonorate şi dobânzile datorate şi neonorate, contractate în numele Republicii Moldova de Guvern, prin intermediul Ministerului Finanţelor, de la nerezidenţii Republicii Moldova. Ponderea datoriei de stat externe în volumul total al datoriei de stat constituie 55,9%.

Soldul datoriei de stat externe administrată de Guvern a însumat 1674,8 mil. dolari (circa 28,9 mild. lei), comparativ cu 1678,3 mil. dolari (circa 28,8 mild. lei) la data de 30 noiembrie 2017. Astfel, s-a înregistrat o diminuare de 0,2% a datoriei de stat externe exprimate în dolari și o creștere cu 0,1% a datoriei de stat externe exprimate în lei, avînd ca impact o ușoară depreciere a monedei naționale față de dolar (la situația din 30 noiembrie 2018).

În 11 luni ale acestui an surse externe de finanțare au intrat în valoare de circa 130 mil.dolari, dar au fost rambursate – 106,8 mil.dolari. La evoluția datoriei externe în dolari a contribuit fluctuaţia ratei de schimb a dolarului american faţă de alte valute, care a atins valori negative și a constituit 49,1 mil. dolari.

***Intrări lunare de surse externe de finanțare, rambursările și finanțarea externă netă*** *(mil.dolari)*

*Sursă: Ministerul Finanțelor*

# Sectorul real

**Industria**

În ianuarie-octombrie 2018 **volumul producției industriale a crescut cu 4,6%** comparativ cu ianuarie-octombrie 2017. *Industria prelucrătoare,* în care se produc circa 82% din bunurile industriale, reprezintă principala ramură industrială, care a avut un aport esențial la creșterea sectorului industrial. În ianuarie-octombrie 2018, ramura respectivă a crescut cu 4,4% şi a contribuit la creșterea industriei cu 3,6 p.p., asigurând 78% din creștere. *Sectorul energetic*a crescut cu 4,3%, contribuind cu 0,7 p.p. la creșterea industriei (15% din creșterea totală). *Industria extractivă,* favorizată în mare parte de evoluțiile pozitive din sectorul de construcții, a înregistrat un rezultat pozitiv de 12,8% și a contribuit cu +0,3 p.p. la creșterea totală a IPI (circa 7% din creștere).

|  |  |
| --- | --- |
| ***Evoluția sectorului industrial și contribuția ramurilor la creștere, %,***  *ianuarie-octombrie, 2014-2018* | ***Structura sectorului industrial, %***  *ianuarie-octombrie, 2018* |
|  |  |

În trendul **celor mai progresive ramuri industriale care au determinat creșterea sectorului industrial** în ianuarie-octombrie 2018 se numără: industria automotive, în special producerea de fire și cabluri electrice, de piese pentru autovehicule și motoare (cu o contribuție de circa +1,7 p.p. la IPI); industria ușoară (fabricarea îmbrăcămintei, încălțămintei, piei și alte textile) (+1,4 p.p.); industria produselor din minerale nemetalice (sticlă, articole din beton, ciment si ipsos) (+1,2 p.p.); industria de prelucrare şi conservare a cărnii (+0,7 p.p.); producția și furnizarea de energie (+0,9 p.p.).

|  |
| --- |
| ***Principalele ramuri care au influențat evoluția industriei în ianuarie-octombrie 2018, p.p.***  *(+ influență pozitivă; - influență negativă)* |
| *Sursă: Biroul Naţional de Statistică* |

Extinderea activității Zonelor Economice Libere, în special în ramura industriei automotive, creșterea cererii externe și interne față de produsele autohtone, deschiderea piețelor externe și valorificarea oportunităților oferite de acordurile de cooperare economică internațională, evoluțiile pozitive din sectorul construcțiilor au constituit principalii factori care au contribuit la intensificarea activității ramurilor industriale sus-menționate.

Totodată, printre industriile care și-au restrâns volumul producției și **au contribuit negativ la evoluția sectorului industrial** se numără: fabricarea zahărului și a produselor similare (-1,0 p.p.), fabricarea de maşini şi utilaje de utilizare generală (-0,7 p.p. contribuție la IPI), fabricarea produselor lactate (-0,5 p.p.), fabricarea produselor farmaceutice (-0,4 p.p.), fabricarea articolelor din plastic (-0,2 p.p.), fabricarea articolelor de îmbrăcăminte prin tricotare (-0,2 p.p.), fabricarea produselor din tutun (-0,2 p.p.) (Figura 3). În general, comparativ cu situația din luna septembrie, în luna octombrie lista ramurilor industriale ce înregistrează pierderi s-a completat cu o ramură nouă – cea de fabricare a zahărului, iar în celelalte ramuri nu se observă careva îmbunătățiri.

Evoluțiile negative din ramurile industriale sus-numite au fost determinate de rezultatele nefavorabile ale sectorului agricol din anul curent care au limitat stocul de materie primă pentru unele ramuri ale industriei alimentare, de exportul în creștere a materiei prime agricole (semințele de floarea soarelui), competitivitatea scăzută a produselor moldovenești cauzată de utilaje de producție și standarde de calitate depășite, saturarea pieței interne cu produse din import, subdezvoltarea și productivitatea joasă în sectorul zootehnic care continuă să afecteze industria lactatelor, subdezvoltarea concurenței în unele ramuri industriale, aprecierea monedei naționale ce afectează în special ramurile exportatoare.

**Transportul**

**Volumul mărfurilor transportate în ianuarie-noiembrie 2018 a crescut cu 10,2%, însumând 17,9 mil. tone.** Cu excepţia transportului fluvial, **c**reșteri ale volumului mărfurilor transportate au fost înregistrate în cazul tuturor mijloacelor de transport: transportul aerian – cu 25,0%, transportul rutier – cu 12,6%, transportul feroviar – cu 4,2%. Transportul fluvial, după 4 luni de recesiune consecutivă, a ajuns în 10 luni la un rezultat cumulativ negativ (-3,6%). De asemenea, ramura transportului feroviar riscă să se apropie de un rezultat negativ la final de an. A patra lună la rând volumul mărfurilor transportate pe această cale este în scădere.

Cea mai mare influență asupra creșterii înregistrate în ianuarie-noiembrie 2018 a fost asigurată de transportul auto, urmat de cel feroviar, fapt determinat de ponderea semnificativă a acestora în structura serviciilor de transport (74% din volumul serviciilor este ocupat de transportul rutier și 25% - de transportul feroviar).

|  |  |
| --- | --- |
| ***Evoluţia lunară a transportului de mărfuri,***  *% faţă de luna corespunzătoare a anului precedent* | ***Structura transportului de mărfuri în evoluție 2006-2017, %*** |
|  |  |

În general, în perioada ianuarie-noiembrie volumul transportului de mărfuri s-a majorat ca urmare a dinamizării activităților economice și schimburilor comerciale. În ianuarie-octombrie 2018 exporturile au crescut cu 15,6%, importurile cu 20,9%, producţia industrială cu 4,6%, comerțul cu ridicata – 8,6%, comerțul cu amănuntul – cu 7,6%. Aceste evoluții au determinat creșterea volumului mărfurilor transportate atât în trafic național, cît și în trafic internațional.

**Numărul pasagerilor transportați** rămâne în scădere. În ianuarie-octombrie 2018 au fost transportați circa 84,7 milioane pasageri, cu 1,7% mai puțin față de ianuarie-octombrie 2017, fiind în descreștere transportul de călători pe toate căile de transport, cu excepția celui fluvial. Cea mai mare descreştere este înregistrată în sectorul feroviar (-5,3%), iar cel mai mare impact negativ este produs de transportul auto de călători, datorită cotei înalte a acestuia în serviciile totale de transport pasageri (96,5% din numărul total de pasageri).

|  |  |
| --- | --- |
| ***Evoluţia lunară a transportului de pasageri,***  *% faţă de luna corespunzătoare a anului precedent* | ***Structura transportului de pasageri în evoluție 2006-2017, %*** |
|  |  |

*Sursă: Biroul Naţional de Statistică*

Premise pentru situația nefavorabilă în sectorul transportului de călători sunt create de ponderea înaltă a economiei neobservate în sector (circa 20%), de ineficiența și performanța scăzută a serviciilor de transport public, precum și de creșterea numărului de automobile deținute de populație (importurile de vehicule rutiere a crescut cu 23% în ianuarie-octombrie 2018).

**Comerțul cu bunuri și servicii**

În ianuarie-octombrie 2018, cifra de afaceri în **comerțul cu amănuntul** a însumat circa 40,3 mild. lei și a înregistrat o creștere de circa 7,6% (în prețuri comparabile) față de perioada similarîă a anului trecut. Creșterile volumului mărfurilor comercializate cu amănuntul s-au datorat majorării cererii de mărfuri din partea populației, care poate fi explicată de creșterea reală a veniturilor și a puterii de cumpărare a populației. Salariul real a crescut cu 8,7% în ianuarie-octombrie 2018, iar veniturile reale ale populaţiei – cu 5,6% în trimestrul III, 2018.

În structura vânzărilor pe grupe de mărfuri predomină produsele nealimentare, cota cărora constituie circa 72%, inclusiv carburanţi pentru autovehicule – 25%, produse de uz casnic – 15%, echipament informativ şi de telecomunicaţii – 3%, bunuri culturale – 2%. Vânzările de produse alimentare reprezintă circa 1/3 din volumul total al vânzărilor.

***Evoluția lunară a comerțului cu amănuntul,***

*% față de luna corespunzătoare a anului precedent*

*Sursă: Biroul Naţional de Statistică*

În ianuarie-octombrie 2018, cifra de afaceri pentru **serviciile de piaţă prestate populaţiei** au marcat o creştere de 11,2% (în preţuri comparabile) şi a însumat circa 15,0 mild. lei. La fel ca în cazul comerţului cu amănuntul factorul de bază care a influenţat creşterea solicitărilor de servicii a constituit îmbunătăţirea situaţiei financiare a populaţiei ca rezultat a creşterii reale a veniturilor populaţiei.

În structura vânzărilor, predomină serviciile prestate în domeniul sănătății și asistență socială (circa 46% din volumul total), după care urmează turism, activităţi de recreare şi agrement (22%), serviciile în alimentaţia publică şi cazare (19%), învăţământ (10%). Comparativ cu perioada similară a anului trecut, în structura serviciilor se evidențiază tendinţa de creştere a ponderii serviciilor de turism și agrement (+2,2 p.p) și a activităților de cazare și alimentație publică (+1,0 p.p.), concomitent cu scăderea ponderii serviciilor de sănătate și asistență socială (-3,1 p.p.).

***Evoluția lunară a cifrei de afaceri pentru serviciile prestate populaţiei, %***

*% față de luna corespunzătoare a anului precedent*

*Sursă: Biroul Naţional de Statistică*

În ianuarie-octombrie 2018, **comerțul cu ridicata**, care asigură intermedierea dintre producători și comercianții cu amănuntul,  s-a majorat cu 8,6% (în preţuri curente) și a înregistrat o valoare a cifrei de afaceri de circa 81,2 mild. lei.  O influență majoră asupra creșterii comerțului cu ridicala au avut-o vânzările de produse alimentare (+3,6 p.p contribuție la creștere) și de echipament informatic și de telecomunicații (+2,7 p.p contribuție la creștere). În descreștere a fost comerţul cu ridicata al produselor agricole brute şi al animalelor vii, care au contribuit negativ la sector cu -1,2 p.p.

De asemenea, a crescut volumul **serviciilor prestate întreprinderilor**. Acestea s-au majorat cu circa 4,5% (în preţuri curente), înregistrând o cifră de afaceri de circa 34,2 mild. lei. Cerere sporită a fost înregistrată pentru serviciile de transport și depozitare (+4%), informații și telecomunicații (+5,4%), tranzacțiile imobliliare (+16,2%), servicii administrative şi de suport (+5,6%). În diminuare a fost activitatea întreprinderilor care presteză servicii de consultanţă juridică și contabile (-42,2%), servicii şi activităţi de secretariat (-32,5%), servicii în domeniul comunicațiilor electronice (-5,5%), precum şi cele din domeniul arhitectură şi inginerie (-5,4%).

***Evoluția lunară a comerţului cu ridicata și serviciilor prestate întreprinderilor, %***

*% față de luna corespunzătoare a anului precedent*

*Sursă: Biroul Naţional de Statistică*

Ameliorarea comerțului cu ridicata se explică, pe de o parte, de creșterea cererii din partea comercianților cu amănuntul, pe de altă parte, de dinamizarea activității întreprinderilor ce utilizează în procesele de producție materie primă furnizată de rețeaua de comerț angro, precum și a agenților economici ce utilizează servicii din partea altor întreprinderi pentru a-și asigura activitatea economică.

Cifra de afaceri în **comerț, întreținere și reparație a autovehiculelor şi motocicletelor**, a crescut cu 7,6% (în preţuri curente), înregistrând o valoare de 7,3 mild. lei. Acestă creștere se datorează creșterii cifrei de afaceri la comerțul cu autovehicole (+13,2%) și la comerțul cu piese pentru autovehicole (+21,2%). Totodată, datele arată o scădere în continuare a volumului de afaceri la serviciile de întreținere și reparare a autovehiculelor (-31,1%).

***Evoluția lunară a comerţului cu autovehicule, %***

*% față de luna corespunzătoare a anului precedent*

*Sursă: Biroul Naţional de Statistică*

# Relaţii externe

**Balanţa de plăţi**

Relaţiile ţării noastre cu exteriorul sunt reflectate în Balanţa de plăţi: conform datelor BNM privind Balanța de plăți (versiunea 6), în primele 9 luni 2018 se accentuează un grad înalt al deschiderii economiei naţionale şi vulnerabilităţii faţă de mediul exterior. Principalele agregate ale Balanţei de plăţi au fost marcate de creșterea exporturilor cu 17%, importurilor - cu 20,7%, veniturilor nete primare - cu 11,1% şi celor secundare - cu 7,9%, acumulării nete de angajamente la investiţiile străine directe – cu 9,2% față de perioada respectivă a anului 2017.

***Evoluţia principalelor agregate ale balanţei de plăţi ,***

***Ianuarie-septembrie 2017-2018, mil. dolari SUA***

|  | **2017** | **2018**  **preliminar** |
| --- | --- | --- |
| **CONTUL CURENT** | **-512,5** | **-836,5** |
| Bunuri şi servicii | -1 678,4 | -2 106,1 |
| Bunuri | -1 887,2 | -2 393,7 |
| export (FOB) | 1 250,8 | 1 413,3 |
| import (FOB) | 3 138,0 | 3 806,9 |
| Servicii | 208,8 | 287,6 |
| Venituri primare | 366,9 | 407,5 |
| compensarea rezidenţilor din muncă (intrări) | 615,3 | 689,6 |
| Venituri secundare | 799,0 | 862,1 |
| transferuri personale (intrări) | 588,4 | 666,8 |
| **CONTUL DE CAPITAL** | **-16,4** | **-29,0** |
| **Capacitatea netă (+) / necesarul net (-) de finanţare *(soldul conturilor curent şi de capital)*** | **-528,9** | **-865,5** |
| **CONTUL FINANCIAR** |  |  |
| **Capacitatea netă (+) / necesarul net (-) de finanţare *(soldul contului financiar)*** | **-416,9** | **-724,1** |
| Investiţii directe | -145,7 | -144,4 |
| achiziționarea netă de active financiare | *15,0* | *30,9* |
| acumularea netă de pasive | *160,6* | *175,4* |
| Investiţii de portofoliu | -0,2 | 0,9 |
| Derivate financiare - bancare, valoare netă | -0,3 | 0,4 |
| Alte investiţii | -632,4 | -813,8 |
| achiziționarea netă de active financiare | *-311,2* | *-566,8* |
| acumularea netă de pasive | *321,2* | *247,0* |
| Activele de rezervă ale statului, (-) micșorare, (+) majorare | 361,6 | 232,8 |
| **Erori şi omisiuni** | **112,0** | **141,4** |

*Sursă: Banca Naţională a Moldovei*

În ianuarie-septembrie 2018 deficitul ***contului curent*** a înregistrat un nivel de 836,5 mil. dolari, majorîndu-se de 1,6 ori comparativ cu aceeaşi perioadă a anului 2017. Această situație a fost determinată de creșterea semnificativă soldului negativ al bunurilor. În raport cu PIB deficitul contului curent a constituit 10%.

***Principalele componente ale contului curent în ianuarie-septembrie 2014-2018,***

*mil. dolari*

*Sursă: Banca Naţională a Moldovei*

Deficitul *balanţei comerciale* *de bunuri și servicii* a constituit 2106,1 mil. dolari, majorîndu-se cu 25,5% faţă de ianuarie-septembrie 2017. Deficitul comercial a fost acoperit de excedentele înregistrate la veniturile primare și secundare, în proporţie de 60,3% (în 9 luni 2017 – 69,5%). În raport cu PIB deficitul comercial de bunuri şi servicii a constituit 25,3%.

*Exporturile* de bunuri în ianuarie-septembrie 2018 au totalizat 1413,3 mil. dolari şi s-au majorat cu 13% comparativ cu ianuarie-septembrie 2017, iar în raport cu PIB acestea au constituit 17%.

Înviorarea cererii interne, aprecierea leului moldovenesc, intensificarea activității economice, precum și accelerarea activității investiționale au contribuit la creșterea *importurilor* de bunuri, volumul total al acestora a însumat 3806,9 mil. dolari, fiind cu 21,3% mai mare faţă ianuarie-septembrie 2017. Astfel, importul a constituit 45,7% în raport cu PIB.

Importul de produse energetice și electricitate a constituit 663,3 mil. dolari, majorîndu-se cu 27,8% comparativ cu ianuarie-septembrie 2017. Aceasta se datorează creșterii importului de combustibil diesel – cu 39,6%, gaz natural – cu 36,1%, benzine auto – cu 23,5%. Concomitent, importul de cărbune s-a diminuat cu circa 30,8% și energia electrică – cu 19,1%.

*Balanţa serviciilor* a înregistrat un sold pozitiv de 287,6 mil. dolari, comparativ cu 208,8 mil. dolari în 9 luni 2017. Exportul serviciilor s-a majorat cu 22,6%, iar importul - cu 18%. Această situaţie a fost determinată, în general, de creșterea mai intensă înregistrată la majoritatea seviciilor exportate, inclusiv servicii de transport cu 8,6% și călătorii – cu 28,1%.

Soldul pozitiv al *balanței veniturilor* *primare* a constituit 407,5 mil. dolari, majorîndu-se cu 11,1% comparativ cu 9 luni 2017 datorită creșterii cu 12,8% a soldului pozitiv al compensării pentru muncă, în timp ce veniturile din investiții au înregistrat ieșiri nete de 222,6 mil. dolari, cu 16,6% mai mult față de 9 luni 2017. Raportul dintre soldul veniturilor primare și PIB a constituit 4,9%. Intrările totale de venituri s-au majorat cu 13,9%, pînă la 730,8 mil. dolari, iar ieșirile - cu 17,7%, pînă la 323,4 mil. dolari.

Valoarea intrărilor veniturilor din muncă peste hotare a constituit 689,6 mil. dolari, sau 8,3% în raport cu PIB, majorîndu-se față de 9 luni 2017 cu 12,1%.

*Veniturile secundare* nete au înregistrat un excedent în valoare de 862,1 mil. dolari, majorîndu-se cu 7,9% comparativ cu 9 luni 2017. Intrările au însumat 978 mil. dolari, cu 9% mai mult, iar ieșirile - cu 17,5% mai mult, însumînd 115,9 mil. dolari. Raportul dintre soldul veniturilor secundare și PIB a fost de 10,3%.

Transferurile personale au înregistrat *intrări* de 666,8 mil. dolari, majorîndu-se cu 13,3% comparativ cu 9 luni 2017 și *ieșiri* de 58,9 mil. dolari, care s-au majorat cu 20,9%. Astfel, soldul transferurilor personale s-a majorat cu 12,7%, constituind 607,9 mil. dolari.

*Valoarea cumulativă a intrărilor veniturilor din muncă și a transferurilor personale* primite de peste hotare a fost evaluată la 1356,4 mil. dolari și s-a majorat cu 12,7% comparativ cu 9 luni 2017. Raportate la PIB compensarea pentru muncă și transferurile personale primite de peste hotare au constituit 16,3%.

***Contul de capital*** a înregistrat un sold negativ de 29 mil. dolari, fiind de 1,8 ori mai mare față de ianuarie-septembrie 2017. Intrările de granturi aferente proiectelor investiţionale primite din exterior de administraţia publică au constituit 12,4 mil. dolari (cu 42,7% mai mult comparativ cu 9 luni 2017), în timp ce ieșirile nete de capital înregistrate la alte sectoare au însumat 41,4 mil. dolari (de 1,6 ori mai mult).

În 9 luni 2018 ***soldul contului curent şi de capital*** a înregistrat un **necesar de finanţare de 865,5 mil. dolari.**

***Contul financiar*** al balanţei de plăţi s-a soldat în 9 luni 2018cu -724,1 mil. dolari, înregistrînd intrări nete de capitalAceastă situație a fost determinată, în special, de acumularea netă a pasivelor în  valoare de 421,3 mil. dolari, în timp ce activele financiare nete s-au micșorat cu 302,8 mil. dolari

*Investiţiile directe* au înregistrat intrări nete în valoare de 144,4 mil. dolari, micșorîndu-se cu circa 0,8% comparativ cu 9 luni 2017, ca urmare a creşterii nete de pasive cu 175,4 mil. dolari, în timp ce activele nete s-au majorat cu 30,9 mil. dolari.

Pe parcursul primelor 9 luni 2018, investitorii din Republica Moldova au efectuat investiții directe în străinătate sub formă de acțiuni în întreprinderile de peste hotare în valoare de 26,7 mil dolari, în timp ce activele sub formă de instrumente de datorii au înregistrat o majorare neesențială – cu 4,3 mil. dolari.

Creșterea netă a pasivelor (intrărilor de investiții directe)a fost generată de participațiile noi în capitalul întreprinderilor din Republica Moldova în valoare netă de 79 mil. dolari, de reinvestirea profiturilor de către investitorii străini în întreprinderile-fiice moldovenești în valoare de 55,6 mil. dolari și de acumularea netă a datoriilor (sub formă de împrumuturi și credite comerciale) întreprinderilor rezidente față de investitorii lor direcți de peste hotare în valoare de 40,8 mil. dolari.

***Acumularea netă de pasive a investițiilor directe pe instrumente,*** *mil. dolari*

*Sursă: Banca Naţională a Moldovei*

*Stocul total de pasive sub formă de investiții directe* la 30.09.2018 a fost evaluat la 4023,1 mil. dolari, din care participaţiile la capital deţin o pondere de 53,5%, împrumuturile de datorie – 46,5%.

În distribuţia geografică a capitalului acumulat, investitorilor din ţările UE le-au revenit ponderea majoră – 83,3%, celor din ţările CSI – 7%, altor ţări – 9,7%. Principalii investitori străini în Moldova sunt originari din Olanda, Spania, Franța, Cipru, Rusia, România, Germania, Italia, SUA.

***Distribuția geografică a stocului investițiilor străine directe (capital propriu) la 30.09.2018***

*Sursă: Banca Naţională a Moldovei*

Principalele activități economice care au beneficiat de investiţii directe din străinătate sunt industria prelucrătoare (23,9%) și activitățile financiare și de asigurări (23,5%) din stocul total de pasive a investiţiilor directe sub formă de capital propriu. Alte activităţi care au atras investitori străini au fost comerţul (16,7%), industria energetică (12,2%), informații și comunicații (9%), transport și depozitare (5,5%), tranzacţiile imobiliare (4,3%).

***Investiţiile directe, capital propriu acumulat la 30.06.2018, pe activităţi economice***

*Sursă: Banca Naţională a Moldovei*

*Investiţiile de portofoliu* pe parcursul perioadei ianuarie-septembrie 2018 au înregistrat ieșiri nete de 0,9 mil. dolari.

În 9 luni 2018 *alte investiţii* au înregistrat intrări nete de mijloace financiare în valoare de 813,8 mil. dolari, ca urmare a scăderii nete a activelor cu 566,8 mil. dolari și majorării nete a pasivelor cu 141,4 mil. dolari.

**Comerț exterior**

**Comerţul exterior** urmează tendința de creștere inițiată încă din anul 2017, deși în ultimele luni se observă temperarea ritmurilor de creștere. Factorii care au influențat evoluția comerțului exterior sunt: aprecierea monedei naţionale, evoluția pozitivă a sectorului industrial, stagnarea sectorului agricol, creșterea consumului final în rezultatul majorării veniturilor disponibile ale populației etc. Se evidențiază din ce în ce mai mult dezvoltarea intensă a ramurii industriei automotive, în contextul creşterii numărului de investitori cointeresaţi în extinderea activității în Zonele Economice Libere. Se menţine importul materiei prime necesare pentru aprovizionarea sectorului de afaceri şi funcţionarea economiei, precum şi celor destinate consumului populaţiei.

În perioada ianuarie-octombrie 2018 exporturile s-au majorat în termeni nominali cu 15,6%, iar importurile – cu 20,9%. În valoare absolută, exporturile de mărfuri realizate în ianuarie-octombrie 2018 s-au cifrat la 2219,0 mil. dolari SUA, mai mult cu 299,1 mil. dolari comparativ cu ianuarie-octombrie 2017, iar importurile au însumat 4722,0 mil. dolari, mai mult 817,3 mil. dolari.

***Evoluţia exportului, importului şi soldului balanţei comerciale***

***în ianuarie-octombrie 2009-2018, mil. dolari SUA***

*Sursă: Biroul Naţional de Statistică*

Decalajul în evoluţia exporturilor şi importurilor a determinat acumularea în ianuarie-octombrie 2018 a unui deficit al balanţei comerciale de 2502,8 mil. dolari, cu 518,1,5 mil. dolari (+26,1%) mai mare faţă de cel înregistrat în ianuarie-octombrie 2017. În structura soldului balanţei comerciale predomină soldul negativ la: petrol, produse petroliere şi produse înrudite (20,6% din total), vehicule rutiere (9,3%), gaz şi produse industriale obţinute din gaz (7,6%), fire, ţesături, articole textile (7,5%), maşini şi aparate specializate pentru industriile specifice (6,9%), produse medicinale şi farmaceutice (5,3%), alte articole diverse (5,3%) maşini şi aparate industriale cu aplicaţii generale; părţi şi piese detaşate ale acestor maşini (5,3%), etc., acestea fiind destinate atît pentru consumul populaţiei, cît şi pentru aprovizionarea sectorului de afaceri. Totodată, s-a înregistrat un sold pozitiv la îmbrăcăminte şi accesorii (cu o pondere de 5,6% din soldul total), seminţe şi fructe oleaginoase (6,2%), cereale şi preparate pe bază de cereale (4,9%), băuturi (4,5%), mobilă şi părţile ei (3,6%), legume și fructe (3,8%) etc.

În cadrul comerţului exterior pe grupe de ţări, balanţa comercială a atestat o majorare a deficitului atît în raport cu ţările Uniunii Europene de pînă la 834,4 mil. dolari (690,7 mil. dolari în ianuarie-octombrie 2017), cît şi în raport cu ţările CSI, pînă la 796,8 mil. dolari (584,4 mil. dolari în ianuarie-octombrie 2017), iar cu alte ţări – pînă la 871,6 mil. dolari (709,7 mil. dolari în ianuarie-octombrie 2017).

*Gradul de acoperire a importurilor cu exporturi* în ianuarie-octombrie 2018 a constituit 47,0%, față de 49,2% înregistrat în ianuarie-octombrie 2017.

***Dinamica schimburilor comerciale***

|  | **Ianuarie-octombrie 2017** | | | **Ianuarie-octombrie 2018** | | |
| --- | --- | --- | --- | --- | --- | --- |
| **mil. dolari SUA** | **structura, %** | **în % faţă de ianuarie-octombrie 2016** | **mil. dolari SUA** | **structura, %** | **în % faţă de ianuarie-octombrie 2017** |
| **Export – total** | **1920,0** | **100** | **117,5** | **2219,0** | **100,0** | **115,6** |
| *inclusiv în:* |  |  |  |  |  |  |
| ţările Uniunii Europene (UE-28) | 1254,6 | 65,3 | 119,9 | 1541,7 | 69,4 | 122,9 |
| ţările CSI | 380,0 | 19,8 | 110,7 | 348,6 | 15,7 | 91,7 |
| alte ţări | 285,5 | 14,9 | 117,2 | 328,5 | 14,8 | 115,1 |
| **Import – total** | **3904,7** | **100** | **119,2** | **4722,0** | **100,0** | **120,9** |
| *inclusiv din:* |  |  |  |  |  |  |
| ţările Uniunii Europene (UE-28) | 1945,1 | 49,8 | 119,7 | 2376,2 | 50,3 | 122,1 |
| ţările CSI | 964,4 | 24,7 | 116,5 | 1145,5 | 24,2 | 118,7 |
| alte ţări | 995,2 | 25,5 | 121,1 | 1200,2 | 25,4 | 120,6 |
| **Balanţa comercială** | **-1984,7** | **x** | **120,9** | **-2502,9** | **x** | **126,1** |
| **Gradul de acoperire a importului prin export** | **49,2%** | **x** | **-0,7 p.p.** | **47,0%** | **x** | **-2,2 p.p.** |

*Sursă: Biroul Naţional de Statistică*

***Exporturile după destinaţie***

În ianuarie-octombrie curent dinamica **exporturilor** spre ţările Uniunii Europene îşi continuă tendinţa de creştere - cu 287,1 mil. dolari (+22,9%), alte ţări cu 43 mil. dolari (+15%), iar ţările CSI - cu 31,4 mil. dolari mai puţin (-8.2%), respectiv.

***Primele 10 ţări-partenere în derularea export-import***

|  |  |
| --- | --- |
| ***în ianuarie-octombrie 2017*** | ***în ianuarie-octombrie 2018*** |

*Sursă: elaborat de Ministerul Economiei şi Infrastructurii în baza datelor Biroului Naţional de Statistică*

Accelerarea exporturilor în ianuarie-octombrie 2018 s-a datorat preponderent cererii sporite din partea ţărilor UE şi altor ţări (România, Italia, Germania, Franța, Austria, Polonia, Turcia,Belarus etc.). De asemenea, un factor important a fost şi valorificarea oportunităților oferite de acordurile de cooperare economică internațională (AA/DCFTA, Acordul de Comerț Liber cu Turcia, etc.). În acelaşi timp, exporturile către ţările CSI sunt în scădere și, respectiv, contribuția acstora la creșterea exporturilor a fost negativă (-1,63 p.p.).

***Evoluţia ratei anuale a exporturilor (%) şi contribuţia pe categorii de ţări (p.p.),***

***pentru perioada ianuarie-octombrie, anii 2011-2018***

|  |  |
| --- | --- |
|  |  |

*Sursă: Biroul Național de Statistică, calculele Ministerul Economiei și Infrastructurii*

**Principala destinaţie a exporturilor Republicii Moldova rămîn ţările Uniunii Europene***,* cu o pondere de circa 69,4% în total export. Livrările de mărfuri către această grupă de state au însumat 1541,7 mil. dolari, în creștere cu 22,9% faţă de ianuarie-octombrie 2017. Principalii parteneri sunt România (29,1% din total export), Italia (11,6%), Germania (8,2%), Polonia (3,5%), Marea Britanie (3%), Franţa (1,8%) şi Bulgaria (1,9%).

Totodată, cele mai importante creșteri ale volumului exporturilor au fost înregistrate cu următoarele țări: Portugalia de 14,5 ori, însumând 9,3 mil. dolari, Malta – de 35,3 ori (0,6 mil. dolari), Slovacia – de 1,9 ori (16 mil. dolari), Croația – de 1,3 ori (0,8 mil. dolari), Finlanda – de 3,2 ori (0,2 mil. dolari), Olanda - de 1,6 ori (30,8 mil. dolari), Italia – de 1,4 ori (259,0 mil. dolari), Germania – de 1,4 ori (184,02 mil. dolari), Franța – de 1,23 ori (41,6 mil. dolari) etc.

Livrările către *ţările CSI* deţin o pondere mai mică în volumul total al exportului Republicii Moldova – 15,7%. Exporturile către această grupă de ţări au însumat 348,6 mil. dolari, în descreştere cu 8,2% faţă de ianuarie-octombrie 2017. Cea mai mare pondere revine Federaţiei Ruse – 8,2% în volumul total al exportului, însumînd 182,2 mil. dolari, Belarus – 3,3% (74,8 mil. dolari) şi Ucrainei –3% (67,1 mil. dolari).

Livrările către *alte ţări* deţin o pondere de 14,8%, însumînd 328,5 mil. dolari, cu 15,1% mai mult faţă de ianuarie-octombrie 2017. Printre acestea se remarcă exporturile către Turcia (71,7 mil. dolari), Elveţia (44,8 mil. dolari), Serbia (18,2 mil. dolari), SUA (circa 17,8 mil. dolari), Georgia (circa 17,7 mil. dolari), China (14,9 mil. dolari), Liban (12,4 mil. dolari), Emiratele Arabe Unite (circa 11,4 mil. dolari), Irak (10,1mil. dolari) etc.

***Exporturile pe grupe de mărfuri***

Analizând exportul pe grupe de mărfuri, se observă majorarea exporturilor de produse agroalimentare (legume şi fructe, cereale şi preparate pe bază de cereale, semințe şi fructe oleaginoase, băuturi, grăsimi şi uleiuri vegetale fixate, brute, rafinate sau fracționate etc.),datorită recoltei agricole bune din 2018 şi a unei cereri sporite preponderent din partea țărilor UE pentru aceste produse.

La fel, o contribuţie semnificativă la creşterea exporturilor a fost determinată de extinderea activității investitorilor străini în Zonele Economice Libere, în special în ramura industriei automotive,asigurînd majorări de exporturi preponderent din categoria “maşini şi aparate electrice şi părţi ale acestora”.

Datorită evoluțiilor favorabile în alte sectoare industriale, s-au accelerat exporturile la următoarele tipuri de mărfuri: articolele din minerale nemetalice, îmbrăcăminte şi accesorii, articole din lemn, mobilă şi părţile ei, alte articole manufacturate diverse, etc. Totodată, a avut o influență benefică la creşterea exporturilor şi reexportul de produse medicinale şi farmaceutice. În acelaşi timp, o influență negativă asupra evoluţiei ratei anuale a exporturilor au avut tipurile de mărfuri de zahăr, preparate pe bază de zahăr; miere, fire, țesături, articole textile și produse conexe, mașini și aparate industriale cu aplicații generale, uleiuri esențiale, rezinoide și substanțe parfumate, preparate pentru toaletă, produse pentru înfrumusețare, vehicule rutiere, articole prelucrate din metal, carne și preparate din carne etc.

*Exporturile de mărfuri autohtone* în ianuarie-octombrie 2018 au constituit 1500,2 mil. dolari, cu o pondere de 67,6% din total exporturi şi s-au majorat cu 18,9% faţă de perioada similară din anul 2017.

*Reexporturile de mărfuri străine* au însumat 718,8 mil. dolari (32,4% din total exporturi), majorîndu-se cu 9,2% comparativ cu ianuarie-octombrie 2017. Datorită politicilor statului de stimulare şi atragere a investitorilor străini în zonele economice libere, a crescut producţia în aceste zone, care, la rîndul ei, a contribuit la majorarea reexportului. Reexporturile de mărfuri străine după prelucrare au deţinut 24,0% din total exporturi, iar reexporturile de mărfuri clasice, care nu au suferit transformări esenţiale – 8,4%.

***Evoluţia exporturilor de mărfuri în ianuarie-octombrie 2017-2018,***

*mil. dolari SUA*

*Sursă: Biroul Naţional de Statistică*

Exporturile de *articole manufacturate diverse* a crescut cu 17,1%, însumînd 517,5 mil. dolari. Cota acestor livrări în volumul total de exporturi a constituit circa 23,3%, fiind cu 0,3 p.p. mai mare faţă de ianuarie-octombrie 2017. În cadrul acestei secţiuni de mărfuri, ponderi însemnate au deţinut exporturile de îmbrăcăminte şi accesorii – 11,8% din total exporturi. Valoarea acestor exporturi a fost de 262,3 mil. dolari, înregistrînd o creştere de 13,3% faţă de ianuarie-octombrie 2017. Este de menţionat că livrările de mobilă şi părţile ei s-au majorat cu 22,5% şi au constituit circa 133,3 mil. dolari şi o pondere de 6% în total export, alte articole diverse – s-au majorat cu 36,5% și au constituit circa 47,8 mil. dolari și o pondere de 2,1% în total export, exporturile de încălţăminte s-au majorat cu circa 11,3% și au constituit 30,738 mil. dolari şi o pondere de 1,4% în total export.

Ponderea exporturilor de *produse alimentare şi animale vii* a fost de 22% în total export, fiind în creştere cu 1.55 p.p. faţă de ianuarie-octombrie 2017. Valoarea acestor exporturi s-a majorat cu 7.9% faţă de ianuarie-octombrie 2017 şi a constituit 488.6 mil. dolari. În cadrul acestei secţiuni de mărfuri o pondere mai semnificativă, 6.8% din total export, o deţin exporturile de legume și fructe - în valoare de 213,29 mil. dolari; cereale și preparate pe bază de cereale – 8,4% din total export, în sumă de 186,830 mil. dolari; zahăr, preparate pe bază de zahăr; miere – 1,2% din total export, în valoare de 26,262 mil. dolari, etc.

Valoarea livrărilor de *maşini şi echipamente pentru transport* în ianuarie-octombrie 2018 a constituit 481,52 mil. dolari, înregistrînd o creştere cu 35,2% faţă de ianuarie-octombrie 2017. Ponderea acestor mărfuri în total export este destul de semnificativă – 21,70%. În cadrul acestei secţiuni de mărfuri ponderi însemnate au deţinut exporturile de maşini şi aparate electrice și părți ale acestora (mai mult cu 3.03 p.p. comparativ cu ianuarie-octombrie 2017), iar volumul acestor livrări a însumat 371,82 mil. dolari, de 1,5 ori mai mult.

Volumul exportului de *materiale brute necomestibile, exclusiv combustibili* s-a majorat cu 11% în ianuarie-octombrie 2018 faţă de volumul exportat în ianuarie-octombrie 2017, însumînd 220,62 mil. dolari, cu o pondere de 9,9% în total exporturi. În cadrul acestei secţiuni de mărfuri pondere importantă au avut-o livrările seminţelor şi fructelor oleaginoase – 3,1% în volumul total al exportului (187,3 mil. dolari), fiind cu 1,9 p.p. mai puţin comparativ cu ianuarie-octombrie 2017.

Exportul de *băuturi şi tutun* în ianuarie-octombrie 2018 a constituit 181,4 mil. dolari, cu 12,9% mai mult faţă de ianuarie-octombrie 2017 şi o pondere de circa 8,1% în total export. În cadrul acestei secţiuni de mărfuri preponderente rămîn a fi exporturile de băuturi, volumul cărora a constituit 162,7 mil. dolari, cu 12% mai mult faţă de ianuarie-octombrie 2017. Totodată, exportul de tutun brut şi prelucrat – a constituit circa 18,6 mil. dolari, cu 21,7% mai mult, faţă de ianuarie-octombrie 2017.

Volumul exportului de *mărfuri manufacturate, clasificate mai ales după materia primă* s-a majorat cu 7,2% şi a constituit 151,3 mil. dolari, sau 6,8% din total exporturi. În cadrul acestei secţiuni de mărfuri sînt de menţionat exporturile de fire, ţesături şi articole textile cu o pondere de 2,7% din total export, mai puțin cu 0,8 p.p., volumul livrărilor fiind de 60,6 mil. dolari, cu 11,1% mai puţin comparativ cu ianuarie-octombrie 2017.

Volumul exportului de *produse chimice şi produse derivate nespecificate în altă parte* în ianuarie-octombrie 2018 a însumat 106,2 mil. dolari, fiind în diminuare cu 0,2% comparativ cu ianuarie-septembrie 2017. Cota-parte a acestor mărfuri în volumul total al exportului a fost de 4,8%. O pondere importantă o deţin produsele medicinale şi farmaceutice – 2,5% din total export, însumând 56,28 mil. dolari, fiind cu 10,3% mai mare față de volumul exportat în perioada similară a anului trecut, iar produsele chimice organice – 1% din total export, însumând 21,54 mil. dolari (+14,4%), pe când uleiurile esențiale, rezinoide şi substanţele parfumate – au constituit 0,86% din total export, însumând circa 19 mil. dolari, fiind cu 24,18% mai puțin față de perioada similară a anului trecut.

***Importurile după ţările de origine***

Valoarea importurilor de bunuri efectuat de Republica Moldova în ianuarie-octombrie 2018 a constituit 4722,0 mil. dolari, cu 20,9% mai mult faţă de ianuarie-octombrie 2017. Valoarea importurilor s-a majorat în ţările Uniunii Europene cu 431,2 mil. dolari (+22,9%), în ţările CSI – cu 181,099 mil. dolari (+18,7%), iar în alte ţări – cu 205 mil. dolari (+20,6%).

Creșterea importurilor în ianuarie-octombrie 2018 a avut loc pe toate categoriile de ţări. Menţionăm că importurile din ţările UE şi alte ţări au contribuit într-o proporţie mai mare la dinamica respectivă.

***Evoluţia ratei anuale a importurilor (%) şi contribuţia pe categorii de ţări (p.p.),***

***pentru perioada ianuarie-octombrie,*** *anii 2011-2018*

|  |  |
| --- | --- |
|  |  |

*Sursă: Biroul Naţional de Statistică, calculele Ministerului Economiei şi Infrastructurii*

**Importurile** din *ţările Uniunii Europene* în ianuarie-octombrie 2018 au însumat 2376,2 mil. dolari, cu 22,1% mai mult decît în ianuarie-octombrie 2017, deţinînd o pondere de 50,3% în total importuri (fiind cu 0,5 p.p. mai mult). Importurile au provenit, în mare parte, din România – în valoare de 704,7 mil. dolari, cu 25% mai mult decît în ianuarie-octombrie 2017, Germania – 402,5 mil. dolari (+26,1%), Italia – 325,4 mil. dolari (+18%), Polonia –166,1 mil. dolari (+24,7%), Franţa – 111,4 mil. dolari (+18,9%), Ungaria – 93,8 mil. dolari (+15%), aceştia fiind unii din partenerii comerciali de bază ai Republicii Moldova.

Importurile din *alte ţări* în ianuarie-octombrie 2018 au înregistrat creştere cu 20,6% în comparaţie cu ianuarie-octombrie 2017. Volumul acestor importuri a constituit 1200,2 mil. dolari şi a deţinut o pondere de 25,4% în total import (-0,07 p.p.). Cele mai semnificative importuri au fost din China în valoare de 495,273 mil. dolari (+22,4%), Turcia – 273,5 mil. dolari (+11%), Statele Unite ale Americii – 64,0 mil. dolari (+7,6%).

Importurile de mărfuri provenite din *ţările membre ale statelor* CSI în ianuarie-octombrie 2018 au însumat 1013,8 mil. dolari, în creștere cu 19,1% comparativ cu ianuarie-octombrie 2017, care echivalează cu o cotă de circa 24,2% în total import (-0,5 p.p.). Importul de bunuri din aceste ţări a fost: din Federaţia Rusă - în valoare de 486,0 mil. dolari, cu 26,1% mai mult faţă de ianuarie-octombrie 2017, din Ucraina – 419,5 mil. dolari (+11,8%) şi Belarus – 89,1 mil. dolari (+1,6%).

***Importurile pe grupe de mărfuri***

Majorarea importurilor totale a fost determinată de creșterea importurilor la următoarele mărfuri: petrol, produse petroliere şi produse înrudite; maşini şi aparate electrice şi părţi ale acestora; maşini şi aparate specializate pentru industriile specifice; vehicule rutiere; gaz și produse industriale obținute din gaz; legume şi fructe etc.

Ritmurile înalte de creştere a importurilor se datorează preponderent intensificării consumului populaţiei, tendinţei continue de apreciere a monedei naţionale, evoluţiei pozitive a industriei mai ales în ramurile: producerea echipamentelor electrice şi articole de îmbrăcăminte, precum şi necesităţilor de materii prime pentru activitatea Zonelor Economice Libere.

Totodată, au scăzut importurile de energie electrică, zahăr, preparate pe bază de zahăr, miere; articole de voiaj, sacoşe şi similare; grăsimi şi uleiuri vegetale fixate, brute, rafinate sau fracţionate; cărbune, cocs şi brichete, etc.

***Evoluţia importurilor de mărfuri în ianuarie-octombrie 2017-2018***

*mil. dolari SUA*

*Sursă: Biroul Naţional de Statistică*

Comparativ cu ianuarie-octombrie 2017, volumul importat de *maşini şi echipamente pentru transport* a crescut cu 31,8%, însumînd 1138,7 mil. dolari şi o pondere de 24% în volumul total al importurilor. Este de menţionat, că ponderi importante în cadrul acestei secţiuni de mărfuri au deţinut *importurile de maşini şi aparate electrice și părți ale acestora* – 7,5%, în valoare de 355,8 mil. dolari (majorîndu-se cu 38,6% comparativ cu aceeași perioadă a anului precedent), vehicule rutiere – 5,3%, însumînd 249,3 mil. dolari (+22,7% comparativ cu aceeași perioadă a anului precedent), *maşini şi aparate specializate pentru industriile specifice* – 4%, în valoare de 183,2 mil. dolari, *maşini şi aparate industriale cu aplicaţii generale* – 3,1%, însumînd 146,2 mil. dolari, *aparate şi echipamente de telecomunicaţii* – 2,6%, în valoare de 122,8 mil. dolari.

*Mărfuri manufacturate, clasificate mai ales după materia primă* au fost importate în sumă de 961,9 mil. dolari (cu 17,8% mai mult), iar ponderea acestor mărfuri în total importuri a constituit 20,9%. În cadrul acestei secţiuni de mărfuri ponderi preponderente au avut importurile de fire, ţesături şi articole textile – 5,3% din total importuri, în valoare de 249,3 mil. dolari, articole prelucrate din metal – 2,9%, în valoare de 138,3 mil. dolari, fier şi oţel – 2,5%, în valoare de 115,5 mil. dolari, articole din minerale nemetalice – 2,2%, în valoare de 107,9 mil. dolari, metale neferoase – 1,9%, în valoare de 90,4 mil. dolari, hîrtie, carton și articole din pastă de celuloză - 1,8%, în valoare de 83,1 mil. dolari.

Importurile de *combustibili minerali, lubrifianţi şi materiale derivate* au deţinut o pondere de 16,5% în total importuri. Volumul acestor importuri în ianuarie-octombrie 2018 a însumat 781,7 mil. dolari şi s-a majorat cu 29,5% faţă de ianuarie-octombrie 2017. În cadrul acestei secţiuni de mărfuri, petrolul şi produsele petroliere deţin cea mai impunătoare pondere în volumul total al importului – 11,2%, însumînd 532,032 mil.dolari, iar gazul şi produsele industriale obţinute din gaz – 4%, însumînd 189,8 mil.dolari.

Volumul importului *produselor chimice şi produselor derivate* a însumat 680,5 mil. dolari, fiind în creștere cu 13,4%. Ponderea acestui import în volumul total a fost de 14,4%. Ponderi importante în această secţiune de mărfuri o deţin produsele medicinale şi farmaceutice – 4,0% din total importuri, în valoare de 189,1 mil. dolari, alte materiale și produse chimice – 2,4% din total, în valoare de 113,2 mil. dolari, uleiurile esenţiale, rezinoidele şi substanţele parfumate – 2% din total, în valoare de 92,9 mil. dolari, materialele plastice prelucrate – 2% din total, în valoare de 93,7 mil. dolari, îngrăşăminte minerale sau chimice – 1,6% din total, în valoare de 77,3 mil. dolari.

Volumul importului de *articole manufacturate diverse* în ianuarie-octombrie 2018 a însumat 483,7 mil. dolari, cu 15,7% mai mult faţă de volumul importat în ianuarie-octombrie 2017. Ponderea acestei grupe de mărfuri în total import a fost de 10%. În cadrul acestei secţiuni de mărfuri ponderi preponderente au avut importurile de alte articole diverse – 3,8% din total importuri, în valoare de 180,9 mil. dolari, precum şi îmbrăcăminte și accesorii – 2,6% din total importuri, în valoare de 121,7 mil. dolari.

Importurile de *produse alimentare şi animale vii* în ianuarie-octombrie 2018 au însumat 451,6 mil. dolari, fiind în creștere cu 12,4% comparativ cu ianuarie-octombrie 2017. Ponderea acestei grupe de mărfuri în total importuri a fost de 9,5%. În cadrul acestei grupe de mărfuri preponderente rămîn legumele şi fructele, cu 2,5% din total importuri, în valoare de 118,1 mil. dolari; cerealele şi preparatele pe bază de cereale – 1,3% din total, însumînd 62,9 mil.dolari, produse și preparate alimentare diverse – 1,2% din total, însumînd 58,2 mil. dolari.

***Persoanele fizice*** au importat în ianuarie-octombrie 2018 mărfuri şi produse în valoare de 148,2 mil. dolari, cu 8,3% mai puţin decît în aceeaşi perioadă a anului 2017. Diminuarea importurilor a fost determinată de descreșterea livrărilor de autoturisme și autovehicule (-15,2%), cărora le-au revenit 80,5% din importurile realizate de persoanele fizice.

1. **Sfera socială**

**Cîştigul salarial mediu lunar brut** al unui salariat din economia naţională pentru 9 luni 2018 a constituit 6263,9 lei şi s-a majorat în termeni nominali cu 12,7% faţă de aceași perioada din 2017. În termeni reali salariul s-a majorat cu 8,7%. În sfera bugetară cîştigul salarial mediu lunar a constituit 5533,4 lei, fiind în creștere cu 13,4% față de primele 9 luni din 2017, iar în sectorul real – 6549,6 lei și s-a majorat cu 12,3%, respectiv.

Salarii **mai mici** decît media pe țară în ianuarie-octombrie 2018 au fost plătite în domeniul „artă, activități de recreere şi de agrement” – 3651,2 lei, agricultură, silvicultură și pescuit” – 4164,7 lei, „activități de cazare și alimentaţie publică” – 4412,0 lei, „învățămînt” – 5024,0 lei, „activități de servicii administrative şi de suport” – 5157,4 lei, „tranzacții imobiliare” – 5453,8 lei,  „transport și depozitare” – 5880,6 lei, „comerț cu ridicata și cu amănuntul” – 5866,0 lei, „sănătate și asistență socială” – 5971,4 lei, „construcții” – 6267,2 lei. Salarii **mai înalte** au fost achitate în domeniul „informații și comunicații” – 13780, lei, „activităţi financiare şi de asigurări” – 11653,8 lei, „administrație publică” – 8205,4 lei, „activități profesionale, științifice și tehnice” – 8172,3 lei și în „alte activităţi de servicii” – 6973,0 lei.

În semestrul I 2018 mărimea **minimului de existenţă** a constituit în medie pe lună pentru o persoană 1895,7 lei, fiind în creștere față de semestrul I al anului precedent cu 1,6%. Minimul de existenţă în medie pentru populaţia în vîrstă aptă de muncă a fost de 2014,7 lei, pentru pensionari – 1589 lei, iar pentru copii – 1815,4 lei.

**Veniturile disponibile** lunare ale populațieiîn trimestrul III 2018 au constituit în medie pe o persoană 2412,9 lei, fiind în creștere cu 8,5% față de aceeași perioadă a anului precedent, iar față de trimestrul II 2018 au crescut cu 1,6%.

Cea mai importantă sursă de venit sînt plăţile salariale – 45,1% din veniturile totale disponibile (cu 1,5 p.p. mai mult faţă de trimestrul III 2017). Veniturile din prestaţiile sociale reprezintă 25% din valoarea totală a veniturilor (+0,8 p.p.), inclusiv pensiile – 22% (+0,3 p.p.); transferurile băneşti din afara ţării (remitenţele) – 13,4% (-1,2 p.p.); veniturile din activitatea individuală agricolă – 6,9% (-1,1 p.p.); veniturile din activitatea individuală non-agricolă – 5,5% (-1,1 p.p.).

Printre factorii principali care au contribuit la creșterea veniturilor reale ale populaţiei în trimestrul III 2018 se evidențiază creşterea reală a salariilor în sectorul real ca rezultat al activităţii economice pozitive din 2018, dar și majorarea salariilor în sectorul bugetar, creşterea reală a prestațiilor sociale ca urmare a reformei implementate privind valorizarea și indexarea pensiilor, precum şi urmare a îmbătrînirii populaţiei (impactul demografic) și, de asemenea, creşterea remiterilor de peste hotare. Totodată, măsura adoptată privind tichetele de masă va favoriza majorarea veniturilor disponibile şi puterea de cumpărare a salariaţilor datorită faptului că se vor elibera o parte din mijloacele băneşti primite sub forma veniturilor salariale.

În funcţie de mediul de reşedinţă, se constată că veniturile populaţiei din mediul urban (2797,7 lei) au fost în medie cu 687 lei sau de circa 1,3 ori mai mari decît ale populaţiei din mediul rural (2110,7 lei). Atît în mediul urban, cît şi în cel rural, principala sursă de formare a veniturilor este activititatea salariată, care a asigurat veniturile populaţiei în proporţie de 59,4% şi 30,3%, respectiv. Prestaţiile sociale au constituit 21,7% în mediul urban şi 28,3% în mediul rural. Pentru persoanele din mediul rural veniturile obţinute din activitatea individuală agricolă au asigurat 13,2% din totalul veniturilor disponibile. Totodată, populaţia rurală este dependentă într-o proporţie mai mare de transferurile din afara ţării, ponderea acestora în venituri fiind de 19,9%, faţă de 7,2% în mediul urban.

În structura veniturilor disponibile predominante sînt veniturile băneşti, cărora în trimestrul III 2018 le revine circa 91,8% (96,9% - în mediul urban şi 86,6% - în mediul rural), iar celor în natură – 8,2%. În termeni absoluţi, valoarea veniturilor băneşti a constituit circa 2215,3 lei lunar în medie pe o persoană, iar cele în natură – 196,6 lei.

***Cheltuielile medii lunare de consum pe o persoană*** au fost de 2438 lei, fiind în creştere faţă de aceeaşi perioadă a anului precedent cu 5,8%. În termeni reali (cu ajustarea la indicele preţurilor de consum) populaţia a cheltuit în medie cu 3% mai mult comparativ cu trimestrul III 2017. Cea mai mare parte a cheltuielilor a fost destinată acoperirii necesarului de consum alimentar – 43,4% (cu 0,4 p.p. mai mult faţă de același trimestru al anului 2017), pentru întreţinerea locuinţei – 18,8% (-1,0 p.p.), pentru îmbrăcăminte şi încălţăminte – 11% (+0,2 p.p.), sănătate – 4,2% (-1,5 p.p.), comunicaţii – 4,7% (-0,5 p.p.), dotarea locuinţei – 4,0% , transport – 3,9% (+0,4 p.p.), învăţămînt – 0,4% (+0,1p.p.).

Cel mai mare impact asupra creşterii cheltuielilor de consum a avut consumul de produse alimentare- datorită creşterii preţurilor la acestea, precum şi creşterea cheltuielilor pentru întreţinerea locuinţei – ca rezultat al creşterii preţurilor la unele servicii, inclusiv energie electrică, apă şi canalizare, etc. Totodată, creşterea tarifelor la serviciile medicale au condus la diminuarea cererii populaţiei pentru acestea. De asemenea, diminuarea cererii pentru serviciile de transport au contribuit la reducerea cheltuielilor de consum pentru serviciile de transport pasageri.

În medie, cheltuielile de consum ale populaţiei din mediul urban au constituit 2890,3 lei pe o persoană lunar, cu 806,9 lei sau de 1,4 ori mai mult faţă de mediul rural (2083,4 lei). În mediul urban, pentru consumul de produse alimentare, populaţia a alocat în medie 40,5% din cheltuielile lunare de consum, iar în mediul rural – 46,5%. Populaţia urbană cheltuie mai mult pentru întreţinerea locuinţei – 18,7% faţă de 18,8% în mediul rural, transport – 4,6% faţă de 3%, servicii de comunicaţii – 5,1% faţă de 4,3%, iar populaţia rurală a cheltuit mai mult pentru îmbrăcăminte şi încălţăminte – 11,5% faţă de 10,6% în mediul urban, pentru îngrijire medicală şi sănătate – 4,1% faţă de 4,3%, dotarea locuinţei – 3,5% faţă de 4,5%.

În structura cheltuielilor totale de consum, predomină cheltuielile băneşti, cărora în anul 2017 le revine circa 91,9%, iar celor în natură – 8,1% (în mediul urban – 3% datorită consumului de produse alimentare primite gratis din afara gospodăriei, şi în mediul rural – 15,6% datorită consumului de produse obținute din activitatea individuală agricolă).

**Numărul șomerilor,** estimat conform metodologiei Biroului Internațional al Muncii (BIM) în trimestrul III 2018 a fost de 30,4 mii, fiind cu 14,2 mii persoane mai mic față de trimestrul III 2017. Șomajul a afectat într-o proporție mai mare bărbații – 60,9% din total numărul de șomeri, la fel și persoanele din mediul urban – 67,3%.

**Rata șomajului** *(proporția șomerilor BIM în populația activă)* la nivel de țară în trimestrul III 2018 a înregistrat 2,2%, fiind mai mică cu 1,2 p.p. față de trimestrul III 2017 (3,4%). Au fost înregistrate disparități între rata șomajului în mediul urban și cel rural (respectiv, 3,5% și 1,2%). Rata șomajului la bărbați a constituit 2,6% și la femei – 1,7%. În rîndurile tinerilor (15-24 ani) rata șomajului a constituit 6%. În categoria de vîrstă 15-29 ani acest indicator a fost de 3,6%.

La **oficiile forței de muncă** în perioada ianuarie-noiembrie 2018 au fost înregistrați circa 31,5 mii șomeri, fiind cu 17,6% mai puțini față de numărul acestora înregistrați în ianuarie-noiembrie 2017. În cîmpul muncii au fost plasaţi circa 13,8 mii şomeri, cu 11,1% mai puțin, respectiv. Din totalul şomerilor înregistraţi, au beneficiat de ajutor de şomaj 3,1 mii persoane, numărul acestora fiind mai mic cu 27,5% faţă de aceeaşi perioadă a anului precedent. Mărimea medie a ajutorului de şomaj în perioada ianuarie-noiembrie 2018 a constituit 1561,25 lei, marcîndu-se o creştere de 14,8% faţă de perioada similară a anului 2017.

***Secția modelare și prognozare economică, 04.01. 2018***

1. Valoarea adăugată brută se măsoară ca diferenţa dintre valoarea bunurilor şi serviciilor produse şi consumul intermediar, reprezentînd deci valoarea nou creată în procesul de producţie și este repartizată pe activităţi economice. [↑](#footnote-ref-1)
2. Indicele inflaţiei de bază reflectă sursele persistente ale presiunilor inflaţioniste care permite de a percepe trendul inflaţiei în cazul cînd efectele influenţelor temporare şi tranzitorii sunt eliminate. Calculul acestui indice se efectuează prin eliminarea din indicele preţurilor de consum general a efectelor unor şocuri tranzitorii de genul modificărilor intervenite în urma schimbării preţurilor şi tarifelor la bunuri şi servicii cu preţuri reglementate, a condiţiilor climaterice nefavorabile care au afectat oferta de produse alimentare, modificărilor de preţ la unele produse sezoniere şi a variaţiilor preţurilor internaţionale la combustibili. [↑](#footnote-ref-2)